title: Sopimusvapaus

text: Sopimusvapauden rajoitusten tarkoituksena on suojella sopimustilanteessa heikompana pidettyä osapuolta kohtuuttomuudelta. Sosialisti Belfort Baxin mukaan täydellinen sopimuksenvapaus on illuusio, koska kapitalistilla on tuotantovälineiden monopoli ja työläisen vaihtoehto työsopimukselle oli nälkiintyminen tai vaivaistalo. Hänen mukaansa sopimusvapaus näissä oloissa on verrattavissa maantierosvoon, joka antaa uhrinsa valita rahojen tai hengen riiston väliltä . George Bernard Shaw ja H. G. Wilshire kirjoittavat teoksessaan Fabian Essays in Socialism: "Naisia työskentelemässä puolialastomina hiilikaivoksissa; nuoria lapsia vetämässä vaunuja koko päivän maanalaisten käytävien tunkkaisessa ilmastossa; lapsia sidottuina kudontakoneeseen viisitoista tuntia puuvillatehtaan kuumennetussa ilmassa, pidettyinä hereillä vain esimiehen piiskalla; tunteja työtä kaikille, nuorille ja vanhoille, rajoitteena vain fyysisen kestävyyden äärimmäiset kyvyt; nopeasti kasvavalle väestölle tarpeellisten saniteettijärjestelyjen täydellinen poissaolo: nämä ja muut nimettömät epäoikeudenmukaisuudet on tallennettu täydellisen laissez fairen ja sopimusvapauden tuloksina toisiaan seuraavien blue-book -raporttien puolueettomille sivuille" . Nikolai Buharin kirjoitti teoksessaan Proletariaatin diktatuurin teoria: "Työväenluokan diktatuuri hävittää luokkien muodollisen tasavertaisuuden, mutta samalla se vapauttaa työväenluokan aineellisesta alistamisesta. "Sopimusvapaus" katoaa yhdessä "kauppavapauden" kanssa." Esimerkiksi orjasopimuksien sitovuutta vastustavat myös monet libertaarit, jotka muuten kannattavat täydellistä sopimusvapautta, koska heidän mielestään keho ei ole erotettavissa henkilöstä tai orjasopimuksen katsotaan vähentävän vapautta.


title: Sopimusvapaus

text: 1800-luvun lopulla monissa maissa vallitsi klassisen liberalismin vaikutuksesta melko laaja sopimusvapaus. 1800-luvun lopulta alkaen niin sanottu edistyksellinen liike ("progressive movement") pyrki monin tavoin kansalaisten, etenkin työntekijöiden ja kuluttajien, aseman vahvistamiseen rajoittamalla vallinneeksi väitetyn laissez faire -kapitalismin "liiallista" sopimusvapautta ja siirtämällä päätöksentekoa poliittiseksi. Liikkeen vaikutuksesta säädettiin muun muassa työsuojelu- ja vähimmäispalkkalakeja, ammattiliittoja ja työehtosopimuksia vahvistavia lakeja, kieltolakeja, elintarvike-, huume- ja lääkelakeja, rautateitä, vuokria ja kauppaa sääteleviä lakeja kuten kilpailulakeja. Liikkeen vaikutus näkyi myös Yhdysvalloissa kieltolain ja tuloveron säätäneinä uusina perustuslain lisäyksinä ja keskuspankin "Federal Reserve"n perustamisena . Liikkeeseen kuului sosialisteja, konservatiiveja ja sosiaaliliberaaleja.


title: Liekki (sarjakuvahahmo)

text: Liekki, esiintynyt suomessa myös nimellä Ihmissoihtu (), oikealta nimeltään Jonathan "Johnny" Storm, on Marvel-kustantamon sarjakuvissa esiintyvä supersankari ja Ihmenelosten jäsen. Liekki kykenee muuttumaan tuleksi ja lentämään. Liekki osaa ampua tulta sormenpäistään ja hallitsee liekkejä. Hän pystyy myös kuumentamaan itsensä supernovan lämpötilaan ollessaan tulessa.


title: Liekki (sarjakuvahahmo)

text: Liekki seurusteli kauan Epäinhimillisten kunigasperheen jäsenen Kristallin kanssa, mutta suhde ajautui lopulta kertakaikkiseen katkeamiseen: Liekistä ei ollut uskolliseksi kumppaniksi.


title: Liekki (sarjakuvahahmo)

text: Liekki on huoleton narsistinen hedonisti, joka elää elämäänsä täysillä nauttien nuorista tytöistä ja nopeista urheiluautoista. Samoin hän käy jatkuvaa kiusottelusotaa Ben Grimmin ja myöhemmin tämän tilalle joksikin aikaa tulleen Hulktarin kanssa.


title: Liekki (sarjakuvahahmo)

text: Liekin mielipuuhaa on kuitenkin pilkanteko Ansamiestä vastaan: tämä on kuitenkin - ystäviä kohtaan harjoitetusta hevosenleikistä poiketen - kylmästi harkittua psykologista sotaa.


title: Liekki (sarjakuvahahmo)

text: Liekin ensiesiintyminen Suomessa tapahtui Ihmesarjan numerossa 2 (1967).


title: Liekki (sarjakuvahahmo)

text: Glenvillen esikaupunkialueella kasvanut Johnny Storm tunsi vetoa autoihin huolimatta äitinsä kuolemasta auto-onnettomuudessa, ja hänestä tuli jo nuorella iällä melkoinen mekaanikko. Teini-ikäisenä hän pelasti epäitsekkäästi kaksi ystäväänsä palavasta talosta. Seikkailua kaivannut Johnny – kuuluisan tohtorin ja pahamaineisen rikollisen Franklin Stormin poika – joutui miltei demoni Zarathoksen, Aaveajajan, ihmisisännäksi ja hänen kimppuunsa hyökkäsi St. Germaine, joka halusi vallan itselleen. Johnny pakeni Zarathoksen kutsua arkeologi Max Parrishin avulla, joka oli Johnnyn ihastuksen Cammy Brandeisin eno. Seuraten sisartaan Suea Johnny liittyi Reed Richardsin miehistöön avaruusmatkalle. Kosmisen säteilyn täyttämä Johnny muuttui liekehtiväksi hirviöksi aluksen syöksyessä takaisin Maahan. Kutsuen itseään Liekiksi nuori Johnny löysi uusia seikkailuja Ihmenelosten jäsenenä, todistaen olevansa korvaamaton vaikkakin tulenarka jäsen. Eroten tiimistä heidän taisteltuaan Ihmemiestä vastaan Johnny kohtasi toisen maailmansodan sankarin Namor Sukeltajan. Tunnistaen Namorin sarjakuvista, Johnny pudotti hänet mereen toivoen palauttavansa hänen muistinsa. Suunnitelma toimi, mutta kun Namor löysi Atlantiksen raunioina, hän julisti sodan ihmisiä vastaan. Johnny liittyi takaisin Ihmenelosiin ja he ajoivat Namorin tiehensä. Lapsellinen Johnny harkitsi jälleen lopettamista, tällä kertaa liittyäkseen serkkunsa Bonesin sirkukseen, mutta palasi pian takaisin.


title: Liekki (sarjakuvahahmo)

text: Vaikka hän kuuluikin Ihmenelosiin, Johnny oli yhä teini-ikäinen Glenvillen lukion oppilas, vaikkakin sellainen, joka taisteli säännöllisesti superrikollisia vastaan. Johnny yritti aluksi jopa salata henkilöllisyytensä, tosin tämä osoittautui turhaksi (Ihmenelosten perustajajäsenten henkilöllisyydet tunnettiin alusta alkaen). Hän taisteli yksinään kommunisti Tuhoajaa (Charles Stantonia), Velhoa (syntymänimi Bentley Wittman), Zemua (Viidennen ulottuvuuden sotaherra), Akrobaattia (Carl Zante), Vilhelm von Vileä, Imppari-Peteä (myöhemmin Ansaaja), arvoituksellista Tuhannen Kauhun Maalaria, Glenvillen metsän Noitaa, Asbestimiestä (Orson Kasloff), Ankeriasta (Leopold Stryke), Kasvimiestä, nykypäivän merirosvo Kapteeni Barrakudaa (jonka Johnny voitti yhteistyössä Jäämiehen kanssa) ja Kamalaa Kolmikkoa vastaan.


title: Liekki (sarjakuvahahmo)

text: Superrikolliset eivät kuitenkaan olleet Johnnyn ainoita vastustajia. Mike Snow, Glenvillen lukion painijoukkueen jäsen, kiusasi Johnnyä kunnes Liekin voimat leimahtivat vahingossa ja arpeuttivat Snow'n kasvot. Huolimatta kiistoistaan Snow salasi tapahtuneen, väittäen vamman tulleen epäonnistuneesta kepposesta ja sanoen, että Johnny oikeastaan pelasti hänen henkensä lennättämällä hänet sairaalaan. Kun Mike yritti siirtyä elämässään eteenpäin, Johnny teki samoin, tapailemalla oppilastoveriaan Dorrie Evansia, mutta tyttö väsyi Johnnyn jatkuviin katoamisiin ja lopetti suhteen. Johnny tapasi toisen teinisankarin, Hämähäkkimiehen, joka murtautui Baxter Buildingiin toivoen tekevänsä vaikutuksen Ihmenelosiin. Huolimatta alun väärinkäsityksistä, Liekistä ja Hämähäkkimiehestä tuli myöhemmin hyvät ystävät.


title: Liekki (sarjakuvahahmo)

text: Kun Superskrulli (Kl'rt), jolla oli kaikkien Ihmenelosten yhdistetyt voimat, hyökkäsi ryhmän kimppuun, Liekki onnistui vangitsemaan hänet luolaan, mutta Superskrulli karkasi ja esitti Franklin Stormia. Ihmeneloset paljastivat Superskrullin, mutta skrullit köyttivät pommin oikean Franklinin rintaan ja hän uhrasi henkensä pelastaakseen lapsensa. Matka skrullien kotimaailmaan ja sotaherra Morratin (joka valtuutti Franklinin murhan) kuolema toivat jonkinlaisen koston, mutta tämä ei ollut viimeinen kerta kun skrullit sekaantuivat Johnnyn elämään.


title: Liekki (sarjakuvahahmo)

text: Valmistuttuaan lukiosta Johnny meni Metro Collegeen, jossa hän ystävystyi asuintoverinsa Wyatt Wingfootin kanssa. Wyatt lähti Johnnyn ja Ihmenelosten mukaan Wakandaan, jossa he tapasivat ensi kertaa Mustan Pantterin ja auttoivat häntä voittamaan Klaw'n. Samoihin aikoihin Johnny tapasi epäinhimillisen Kristallin. Tämä oli rakkautta ensi silmäyksellä, ja Johnny yhdessä muiden Ihmenelosten kanssa auttoivat häntä syrjäyttämään epäinhimillisten hullun prinssin Maximuksen. Heidän rakkautensa oli intohimoista mutta lyhytikäistä, koska Kristalli palasi Attilaan ja meni naimisiin Elohopean, Magneton pojan kanssa synnyttäen myöhemmin hänen lapsensa. Toivoen uutta yritystä Dorrie Evansin kanssa, Johnny sai tietää tytön menneen naimisiin ja saaneen kaksi lasta. Huolimatta yliopiston lopettamisesta Johnnyn ystävyys Wyattin kanssa jatkui, joka osallistui usein Ihmenelosten seikkailuihin ja kiinnostui romanttisesti Hulktaresta. Kun Johnnyn sisar Sue ja hänen miehensä Reed olivat erossa, Johnny aloitti Möykyn, Meduusan ja Tundran kanssa lavastetun taistelun Namoria vastaan tuodakseen pariskunnan takaisin yhteen. Heidän juonensa toimi, ja Sue ja Reed sopivat välinsä lopullisesti. Etsiessään suuntaa elämälleen Johnny huijattiin liittymään korkealuokkaiseen yliopistoon, joka oli kulissi Monokkelille, suuruudenhullun Enclaven agentille, joka käytti häntä varastaakseen huippusalaisia aseita. Hämähäkkimies mursi Monokkelin hallinnan Liekistä. Tämän jälkeen Johnny lähti Ihmenelosten kanssa avaruuteen, jossa he auttoivat Xandarin Mestareita skrullien valloitusuhkaa vastaan. Kun Johnnyn luokkatoverit olivat kuolemaisillaan skrullien ikääntymissäteen vaikutusten takia, Johnny tuhosi robottisalamurhaaja Skrulli X:n, sallien Reedin käyttää asetta ikääntymisen perumiseksi.


title: Liekki (sarjakuvahahmo)

text: Kuultuaan entisen lukiokaverinsa David George Munsonin teloituksesta Johnny auttoi New Yorkin poliisia puhdistamaan hänen nimensä ja hän vangitsi useita rikollisorganisaatio Maggian johtavia jäseniä, joihin kuului myös Nuijapää. Seurusteltuaan hetken automekaanikko Lorrie Meltonin kanssa Johnny rakastui Frankie Rayeen, naiseen joka pelkäsi tulta. Frankie sai myöhemmin selville, että hänen pelkonsa johtui entisen isäpuolensa Phineas Hortonin (androidi Ihmissoihdun luoja) hypnoosista, joka sai hänet unohtamaan, että mies oli todellisuudessa antanut Frankielle omat liekkikyvyt. Johnny auttoi Frankieta löytämään voimansa uudelleen, mutta kun Galactus palasi Maahan, Frankie suostui seuraamaan häntä avaruuteen uutena airuena, Novana. Järkyttynyt Johnny sai lohtua Frankien vanhalta kämppikseltä Julie Angelilta, ja alkoi ihastua häneen. Sekoittaen asioita entisestään Julien ystävä Sharon Selleck ihastui Johnnyyn. Myöhemmin Julie muutti Kaliforniaan jatkamaan näyttelijänuraansa eikä Sharonin ihastus kehittynyt enempää.


title: Liekki (sarjakuvahahmo)

text: Johnny joutui väliaikaisesti Messiaan agenttien vangiksi tämän suunnitelmassa laajentaa Maata superkuumentamalla sen ydintä. Tuonpuoleisen vietyä hänet Sotamaailmaan ja taisteltuaan monia superrikollisia vastaan Johnny tapasi ja sai parantavaa hoitoa planeetan asukkaalta Zsajilta. Fyysisesti muttei henkisesti vetoa Zsajiin tuntenut Johnny sai epätodennäköisen kilpailijan Kolossista (Peter Rasputin), joka rakastui parantajaan. Vaikka Zsaji vastasi aluksi Johnnyn kiintymykseen, lopuksi hän valitsi Kolossin mutta uhrasi sitten oman henkensä pelastaakseen useita kuolevista sankareista. Johnny palasi Maahan, jossa hän huomasi tuntevansa vetoa Alicia Mastersiin, Ihmenelosten virkavapaalla olleen jäsenen Möykyn pitkäaikaiseen tyttöystävään. Johnnyn ja Alician romanssi vieraannutti Möykyn Ihmenelosista pitkäksi aikaa. Johnny löysi uuden pohjan kun hänen nuori ihailijansa Tommy Hanson sytytti itsensä tuleen ollakseen samankaltainen kuin sankarinsa. Kuultuaan pojan kuolemasta Johnny harkitsi Liekin roolin jättämistä, mutta Tuonpuoleinen sai hänen päänsä käännettyä. Myöhemmin Johnny meni naimisiin Alician kanssa, mutta mustasukkainen Möykky tarjosi paikkaa Ihmenelosista Kristallille, joka oli tähän aikaan erossa Elohopeasta. Johnnyn vanhat tunteet Kristallia kohtaan palasivat, mutta hänen rakkautensa Aliciaa kohtaan auttoi houkutuksen vastustamisessa ja Kristalli lähti myöhemmin tiimistä.


title: Liekki (sarjakuvahahmo)

text: Huolimatta pitkästä ja intiimistä suhteestaan Johnny järkyttyi saadessaan tietää, että hänen rakastamansa ja naimansa Alicia olikin todellisuudessa skrullijäljittelijä Lyja. Saatuaan alun perin tehtävän soluttautua ja tuhota Ihmeneloset Lyja rakastuikin oikeasti Johnnyyn ja liittyi Ihmenelosiin taistelussa Paibokia, oikean Alician siepannutta skrullia vastaan. Lyja näytti uhranneen henkensä suojellakseen Johnnyä, mutta hänen entinen rakastajansa Paibok hoiti hänet takaisin terveeksi. Yrittäen jälleen jatkaa eteenpäin epäonnistuneesta suhteesta Johnny meni Empire Staten yliopistoon; mutta Devos, Paibok ja Lyja hyökkäsivät hänen kimppuunsa koulussa ja Johnny poltti vahingossa suuren osan kampuksesta. Johnnystä tuli väliaikainen karkuri kunnes Reed suostui myymään osan patenteistaan korvatakseen vahingot. Lyja palasi jälleen Johnnyn elämään huijauksella, että hän odotti vauvaa. Kun tämäkin osoittautui valheeksi, Johnny jätti hänet jälleen.


title: Liekki (sarjakuvahahmo)

text: Johnny liittyi väliaikaisesti sisarenpoikansa Franklinin Fantastivoima-tiimiin, jossa hän taisteli käytännössä kaikkivoivaa, toisesta ulottuvuudesta tullutta vastakohtaansa Vangaardia vastaan, vakuuttaen hänet jättämään tehtävänsä tuhota toisia todellisuuksia näyttämällä, millainen sankari hänestä voisi tulla. Lyja esiintyi oppilas Laura Greeninä ja tapaili Johnnyä päästäkseen hänen lähelleen; Johnny tunnisti hänet heidän suudellessaan, mutta ei kertonut sitä kuin vasta myöhemmin, mutta he eivät koskaan voineet tutkia todellisia tunteitaan. Kun Franklin Richards loi oman Vasta-Maansa ja pelasti Ihmeneloset, Kostajat ja useita muita sankareita kuolemalta Onslaughtin käsissä, Roma piti Franklinia liian vaarallisena ja lähetti Tehcnetin ja (Kapteeni Britannian) Joukot hakemaan häntä. Liekki vakuutti Roman, että Franklinin perhe pystyisi hoitamaan häntä niin, ettei hänestä kasvaisi uhkaa multiversumille.


title: Liekki (sarjakuvahahmo)

text: Kun loput Ihmeneloset taistelivat Gideon Trustia ja Annihilusta vastaan Negatiivisella Vyöhykkeellä, Johnnyn oli pakko koota vaihtoehtoiset Ihmeneloset Muurahaismiehestä (Scott Lang), entisestä tyttöystävästään Namoritasta (Namorin serkku) ja Hulktaresta, joka taisteli Gideon Trustia vastaan Maassa. Kun kosminen olento Abraxas tuli Maa-616:en, Johnny liittoutui toisesta ulottuvuudesta tulleen Frankie Rayen kanssa noutaakseen Kaikentuhoajan, aseen joka oli tarpeeksi voimakas tuhoamaan Abraxasin. Tämä Nova petti Johnnyn ja luovutti Kaikentuhoajan isännälleen Abraxasille, mutta sekään ei pelastanut Abraxasia Galactuksen liityttyä taisteluun. Taistelun jälkeen Sue huomasi olevansa jälleen raskaana ja Reedin ollessa poissa taistelemassa Piilotettuja vastaan, Johnnyn piti hakea apua Tohtori Doomilta kun raskausajan ongelmat uhkasivat Suen henkeä. Doom pelasti sekä Suen että hänen tyttärensä Valerian.


title: Liekki (sarjakuvahahmo)

text: Haluten näyttelijäksi Johnny palkattiin Rawhide Kidiksi kesän menestyselokuvaan; myöhemmin kuitenkin päätettiin, ettei hän ole valmis rooliin, joka annettiin Lon Zeligille (todellisuudessa Superskrulli). Johnny vietti myös aikaa palomiehenä entisen luokkatoverinsa Mike Snow'n puolesta; mutta kun Snow muutti pois hänen vaimonsa paljastuttua psykoottiseksi tuhopolttajaksi ja kuoltua, Johnny lopetti hommat (vaikka hän myöhemmin jatkoi ammatissa kun Ihmenelosilla oli rahaongelmia). Kyllästyneenä veljensä elämään ilman suuntaa Sue pakotti hänet Ihmenelosten talouspäälliköksi. Vaikka tämä tuotti aluksi ongelmia, Johnny onnistui estämään tehtailijaa varastamasta Reedin epävakaita molekyylejä ja alkoi lämmetä sekä työlle että työtoverilleen Jian Fettalle.


title: Liekki (sarjakuvahahmo)

text: Doomia vastaan käydyn suuren taistelun jälkeen Reed yritti vallata Latverian Ihmenelosille, joka käänsi Yhdysvaltain hallituksen heitä vastaan. Paetakseen oikeudenkäyntiä ryhmän piti myydä monet patenttinsa ja omaisuutensa hallitukselle, jonka jälkeen Johnnyn lompakko oli paljon tavallista tyhjempi ja hänen suosionsa lähti syöksylaskuun. Etsien apua epäsuosituimmalta tuntemaltaan henkilöltä Johnny otti yhteyttä Hämähäkkimieheen, joka yritti piristää Johnnyä viemällä hänet vesipuistoon, jossa Hydromies hyökkäsi heidän kimppuunsa. Voittaen roiston helposti ja pelastaen puiston suositun maskotin Johnnyn suosio alkoi taas nousta. Hän alkoi myös keskustella uuden tytön kanssa internetin kautta, kunnes mokasi tavatessaan hänet viimein. Tämä tyttö, Cole, paljastui yhden Johnnyn vanhimman vihollisen Velhon tyttäreksi; mutta vaikka hänet oli lähetetty huijaamaan Ihmenelosia, Cole auttoikin heitä johtamalla heidät Velhon piilopaikkaan, jossa he taistelivat hänen uusia Kauhunelosiaan vastaan. Velho karasi ja otti Colen mukaansa, mutta Johnny on toiveikas jälleentapaamisesta.


title: Liekki (sarjakuvahahmo)

text: Vähän aikaa sitten muukalainen nimeltä Zius tuli Maahan, paikkaan jossa ainoa olento, joka pystyisi tuhoamaan hänen Galactukselta suojaavan planeettakilpensä, Sue Richards asui. Zius uhkasi tuhota koko planeetan jos Sue ei uhraisi itseään, mutta Reed käytti voima-asettaan vaihtaakseen Suen voimat Johnnylle ja huijaten Ziuksen lähtemään. Hänen lähtiessään Galactus tuhosi Ziuksen aluksen ja otti Johnnyn uudeksi airuekseen. Ollen haluton viemään Galactusta asutuille planeetoille, Johnny käytti uusia voimiaan analysoidakseen Galactusta ja sitten, Ihmenelosten ja Kvasaarin avulla, onnistui muuttamaan Galactuksen takaisin humanoidimuotoonsa. Johnnyn kosmiset voimat poistuivat, mutta Reedin yrittäessä vaihtaa hänen ja Suen voimat takaisin omistajilleen, kosmisen voiman jäänteet saivat Ihmenelosten voimat menemään väliaikaisesti satunnaisille New Yorkin asukkaille.


title: Liekki (sarjakuvahahmo)

text: Huolimatta kokemuksistaan Johnny on edelleen kirjaimellisesti ja kuvaannollisesti Ihmenelosten kuumapää. Hän on viimeksi tapaillut naista nimeltä Kourtney etsien tosirakkautta, mutta hänen pelkonsa omia voimiaan kohtaan pitää hänet kaukana rakkaistaan.


title: Lyijykomppania

text: Lyijykomppania on suomalainen heavy metal -yhtye. Se perustettiin vuonna 1981 "Lead Company" -nimisenä. Yhtye suomensi nimensä 1983 ja hajosi pari kuukautta myöhemmin. Yhtye kasattiin uudelleen kokoon vuonna 1990 ja se hajosi taas vuonna 1998. Yhtye kuitenkin kokoontui jälleen vuonna 2003. Tuolloin yhtyeessä vaikuttivat Jarkko Strandman (laulu ja kitara), Lemmy Lindström (basso) ja Esa Moilanen (rummut). Tämä kokoonpano oli voimassa vuoteen 2006, jolloin Jarkko Strandman poistui yhtyeestä.


title: Lyijykomppania

text: Keväällä 2006 yhtyeen laulaja-basistiksi liittyi Petteri Virtanen, jolloin Lemmy Lindström siirtyi soittamaan basson sijasta kitaraa. Lindström poistui omasta tahdostaan yhtyeestä vuonna 2007 keskittyäkseen perustamaansa Wizard of Nord -yhtyeeseen. Hänen paikkansa Lyijykomppaniassa otti Joni Rossi.


title: Lyijykomppania

text: Virtanen ja Rossi poistuivat yhtyeen riveistä vuonna 2012. Yhtyeen vuoden 2015 kokoonpanoon kuuluivat Moilasen lisäksi aikaisemminkin yhtyeessä vaikuttaneet Jarkko Strandman ja Lemmy Lindström. Nyttemmin kokoonpano on Vuorinen, Lindström ja Moilanen.


title: Lyijykomppania

text:
Yhtye julkaisi 29. huhtikuuta 2017 digisinglen, joka sisältää kaksi uutta kappaletta, ”Helsinki tulessa!” ja ”Isä heiluu kirveellä”. ”Helsinki tulessa!”-kappaleesta on kuvattu myös Lyijykomppanian historian ensimmäinen musiikkivideo. Samalla aikaa yhtye valmistee viidettä studioalbumiaan.. Tietoja epäonnistumisista ja päättämättömyyksistä, tai Väkivaltaa ja vääriä lääkkeitä -albumi päätti kymmenen vuoden hiljaisuuden levynjulkaisurintamalla ilmestyttyään 13.7.2018.
Studioalbumit


title: Lyijykomppania

text: EP:t


title: Lyijykomppania

text: Kokoelma-albumit


title: Lyijykomppania

text: Singlet


title: Tampereen Pallo-Veikot

text: Tampereen Pallo-Veikot (TPV) on vuonna 1930 perustettu tamperelainen jalkapalloseura. TPV perustettiin aikoinaan työläisille palloilun erikoisseuraksi, mutta nykyään toiminta keskittyy ainoastaan jalkapalloon. Seuran miesten edustusjoukkue pelaa kaudella 2019 Suomen toiseksi korkeimmalla sarjatasolla Ykkösessä.


title: Tampereen Pallo-Veikot

text: Tampereen Pallo-Veikkojen perustava kokous pidettiin 6. huhtikuuta 1930. Paikalle oli sapunut 28 aktiivipalloilijaa, jotka valitsivat keskuudestaan seuran ensimmäiseksi puheenjohtajaksi Olavi Vasaman. Pallo-Veikkojen perustajat olivat taustaltaan työväkeä ja seura päätti heti perustavassa kokouksessa liittyä Työväen Urheiluliittoon. Historiansa ensimmäisessä ottelussa TPV kaatoi paikalliskilpailija Tampereen Kisa-Toverit Pyynikin kentällä maalein 2-1. TPV:stä tuli nopeasti TUL:n sarjojen kestomenestyjä. Ensimmäinen liiton mestaruus tuli vuonna 1932, jolloin loppuottelussa kaatui Helsingin Kullervo. Vuonna 1946 seura juhli jo kuudetta TUL:n mestaruuttaan. Kyseisen vuoden Suomen mestaruus ratkaistiin SPL:n ja TUL:n mestareiden loppuottelussa. Vaasan IFK osoittautui kuitenkin liian vahvaksi paras kolmesta-järjestelmällä pelatussa ottelusarjassa. Vuosi 1946 oli seuralle menestyksekäs, sillä A-pojat voittivat SM-kultaa.


title: Tampereen Pallo-Veikot

text: Menestysvuoden jälkeen TPV ajautui pitkäksi aikaa alasarjoihin. Seuran ensimmäiset A-maajoukkuepelaajat Asser Salo, Veikko Forsblom ja Otto Porsman siirtyivät paikalliskilpailija Ilves-Kissojen riveihin kaudelle 1947. Samalla jääkiekko alkoi tulla seuran ohjelmaan entistä voimakkaammin. Seura oli kolmena kautena SM-sarjassa ja oli vuonna 1957 jopa Suomen cupin loppuottelussa. Jääkiekko säilyi seuran ohjelmassa vuoteen 1966, jolloin TPV:n jääkiekkoilijat siirtyivät TK-V:iin. 1950-luku kului jalkapallon osalta alasarjoissa. Valopilkkuna oli vuosi 1957, jolloin maakuntasarjan voittanut TPV selvisi Suomen cupin välieriin. Tampereen ensimmäinen nappulaliiga perustettiin TPV:n toimesta vuonna 1959 kuuden joukkueen ja 111 pelaajan voimin. 1960-luvulla seuran edustusjoukkue sahasi maakuntasarjan ja Suomensarjan väliä.Junioripuolella A-pojat voittivat SM-hopeaa vuonna 1964.


title: Tampereen Pallo-Veikot

text: Vuonna 1970 TPV pelasi uudessa 2. divisioonassa ja tuloksena oli nousu Mestaruussarjaan. Visiitti korkeimmalla sarjatasolla jäi kuitenkin ranskalaiseksi. Joukkue sijoittui 14 joukkueen sarjassa 11:nneksi. Tämä merkitsi joutumista karsintasarjaan, jossa tuloksena oli putoaminen. Joukkueen runkopelaajiin SM-sarjassa kuuluivat A-maajoukkuemiehet Esko Ranta ja Tapio Raatikainen sekä myöhemmin kansanedustajaksi noussut Jukka Gustafsson. Seuran ensimmäin ulkomaalaisvahvistus oli kaudella 1977 esiintynyt puolalainen Piotr Suski. 1980-luvun alussa edustusjoukkue oli vajonnut 3. divisioonaan. Joukkueessa oli kuitenkin useita lupaavia omia kasvatteja, kuten Jari Aaltonen ja Seppo Nikkilä. Vuonna 1983 joukkue selvisi Suomen cupin välieriin ja vuonna 1985 tuli nousu 1. divisioonaan Ilveksen kaudella 1983 Suomen mestaruuteen johtaneen Jussi Ristimäen valmennuksessa. Ensimmäinen kausi toiseksi ylimmällä sarjatasolla sujui hienosti, sillä tuloksena oli 2. sija ja pääsy uusintaan SM-karsintapaikasta. Seuraava kausi oli kuitenkin vaatimaton, kun runkomiehet Seppo Nikkilä sekä Jari ja Mika Aaltonen siirtyivät Ilvekseen. Juniorityö oli kuitenkin vahvaa ja kaudella 1989 seuran A-pojat ottivat SM-hopeaa.


title: Tampereen Pallo-Veikot

text: TPV nousi kaudelle 1992 takaisin 1.divisioonaan Kari Nikkilän johdolla. Nousijajoukkueen oli tarkoitus lähteä sarjaan matalalla profiililla, mutta keväällä hieman ennen sarjan alkua joukkue sai kaksi kovaa vahvistusta. Moskovan Spartakia edustaneet Valeri Popovits ja Oleg Ivanov halusivat länteen ja liittyivät TPV:n vahvuuteen. Joukkueen hyökkäysteho nousi uudelle tasolle ja tuloksena oli sarjanousu Veikkausliigaan. Kaudelle 1993 valmentajaksi palkattiin porilainen Pertti Lundell. Kausi alkoi hienosti, mutta nousijajoukkueen vire hyytyi loppua kohti, tuloksena 6. sija. Kauden jälkeen putosi pommi, kun TPV:n tähtipelaajat Ivanov ja Popovits siirtyivät suuren kohun saattelemana paikalliskilpailija Ilvekseen. Kaudelle 1994 TPV onnistui pelaajahankinnoissaan erinomaisesti. TPS:stä saapui keskikentän ikiliikkuja Kim Suominen ja mestari Jazzista kokenut Miika Juntunen sekä brassikärki Dionisio. Myös oma kasvatti Jari Aaltonen seurasi veljeään Mikaa takaisin Ilveksestä. Kauden 1994 TPV oli henkisesti vahva joukkue, jonka kausi lähti heti alusta hienosti liikkeelle. Nyt hyvä vire kesti loppuun asti ja sarjan toiseksi viimeisellä kierroksella Tammelan stadionilla pelattiin kärkiottelu TPV-HJK. Ennätysyleisö 5490 näki, kun HJK siirtyi 0-2 johtoon. TPV kuitenkin näytti venymiskykynsä ja nousi Miika Juntusen, Dionision ja Jarkko Wissin maaleilla voittoon. Tämä merkitsi sitä, että viimeisellä sarjakierroksella mestaruus olisi omissa käsissä. Jaro kaatui Pietarsaaressa Jari Aaltosen ja Dionision maalilla 1-2 ja näin monisatapäinen Pallo-Veikkojen kannattajajoukko pääsi juhlimaan paluumatkalla mestaruusjunassa.


title: Tampereen Pallo-Veikot

text: Kaudelle 1995 TPV:n edustusjoukkueen toiminta eriytettiin emoseurasta perustamalla TPV Tampere ry. Puolustavan mestari lähti uuteen kauteen helsinkiläisen Jari-Pekka Keurulaisen johdolla. Uusia vahvistuksia olivat mm. maalivahti Tommi Koivistoinen ja toppari Marko Tuomela. Kausi lähti mollivoittoisesti käyntiin eikä kurssi kääntynyt loppukaudesta valmentajaksi palanneen Jussi Ristimäenkään johdolla. Tuloksena oli putoaminen 1. divisioonaan. Euroopan kentillä kävi myös tylysti, kun UEFA-cupin karsintakierroksella norjalainen Viking Stavanger oli parempi maalein 1-7. Kaudelle 1996 Pertti Lundell palasi valmentajaksi ja joukkueen tavoittena oli pikainen paluu Veikkausliigaan. Nousu jäi kuitenkin saavuttamatta. Seurassa alkoi levoton pelaajapolitiikka, jossa ulkomaalaiset pelaajat vaihtuivat tiuhaan tahtiin. Vuonna 1997 perustettiin ensimmäinen suomalainen jalkapalloa harjoittanut osakeyhtiö TPV Futis Oy. Yhtiön puheenjohtajaksi tuli Juha Sipilä ja johtoon TPV:n pelaaja Miika Juntunen. Kausi 1998 oli kaikin puolin värikäs. Veikkausligaa oltiin laajentamassa ja nousijan paikkoja useampia tarjolla. Kesällä valmentaja Lundell erosi ja tilalle palkattiin kokenut skotti Ian Crawford. TPV taisteli paikalliskilpailija Ilveksen kanssa tiukasti karsijanpaikasta ja tuoksena oli uusintaottelu, joka päättyi Pallo-Veikkojen 4-1-voittoon. Liigakarsinnassa TPV pelasi kaksi tasapeliä Finnairin Palloilijoiden kanssa, mutta vierasmaalisääntö suosi tamperelaisia. Nousukausi päättyi myrskyisään syyskokoukseen, jossa äänestettiin tamperelaisesta jalkapalloyhteistyöstä. TPV päätti lopulta jäädä pois Tampere United -projektista, jonka oli tarkoitus yhdistää TPV:n ja Ilveksen edustusjoukkueet. Levoton pelaajapolitiikka koki huippunsa kaudella 1999, kun liigajoukkueen riveissä esiintyi yhteensä 23 ulkomaalaista pelaajaa. Myös valmennusrintamalla oli tuulista, kun tahtipuikkoa heiluttivat vuorollaan hollantilainen Jan Mak, Ian Crawford ja Pekka Kemppainen. Tulokset olivat heikkoja ja TPV tippui selkeästi sarjasta. Kaudelle 2000 palattiin kotimaisiin voimiin. Valmentajaksi palasi Kari Nikkilä ja pelaajarintamalla luotettiin kokeneisiin tamperelaisiin nimiin.


title: Tampereen Pallo-Veikot

text: Kausilla 2000 ja 2001 TPV sijoittui Ykkösen keskikastiin. TPV Tampere ajautui kuitenkin taloudellisiin vaikeuksiin ja konkurssiin. TPV:n edustusjoukkue palasi emoseuran alle ja toimintaa jatkettiin kakkosjoukkueen sarjapaikalla Kakkosessa. Valmentajaksi tuli Mikko Purola ja joukkuetta nuorennettiin voimakkaasti. Hyvin harjoitellut joukkue pärjäsi kuitenkin erinomaisesti ja hankki paikan nousukarsintoihin, joissa Ykkösen Närpes Kraft oli parempi. Myös kahdella seuraavalla kaudella TPV pääsi nousukarsintoihin, ensin Purolan ja sitten valmentajaksi palanneen Kari Nikkilän johdolla. Purola palasi välivuodeltaan kaudeksi 2005 ja joukkue sijoittui itälohkossa toiseksi. Seuraavalle kaudella nousua tavoiteltiin tosissan, kun joukkuetta vahvistettiin mm. toppari Janne Sallilla ja hyökkääjä Jukka Suikilla. Tuloksena oli ylivoimainen sarjavoitto ja nousu Ykköseen. TPV pelasi neljä kautta Ykkösessä. Vuosina 2008-2009 valmentajana toimi mestarijoukkueen kapteeni Juha-Pekka Mäkinen. TPV teki myös farmiyhteistyötä Tampere Unitedin kanssa. Kaudelle 2010 kuluja karsittiin ja valmentajaksi tuli pitkän linjan juniorivalmentaja Mourad Seddiki. Tuloksena oli putoaminen tiukan taistelun jälkeen.


title: Tampereen Pallo-Veikot

text: Viime vuosina TPV on pelannut nuorella joukkueella. Kaudelle 2013 valmentajaksi tuli Ilveksessä pitkään junioreita valmentanut Jari Pylkkönen, joka toi mukanaan liudan lupaavia nuoria pelaajia. Joukkue taisteli tiukasti kärkipäässä, tuloksena 2. sija. Junioripuolella on tullut menestystä. C-poikien Kai Pahlman-turnauksessa tuli pronssia vuonna 2010 ja kultaa vuonna 2014. B-pojat voittivat SM-hopeaa vuonna 2011. TPV:n junioritoiminta laajeni vuonna 2009 myös tyttöpuolelle. Vuonna 2016 edustuksen päävalmentajaksi tuli Anssi Ylinen. Hänen johdollaan panostettiin nuoriin pelaajiin ja heidän kehittämiseen. Joukkue on pystynyt kamppailemaan Kakkosen kärkipäässä. Ylinen toimii myös seuran urheilutoimenjohtajana. Seuran kannattajaryhmänä toimii Tammelan Voima.


title: Tampereen Pallo-Veikot

text: Kauden 2018 päätteeksi TPV nousi Ykköseen, kun se voitti kaksiosaisessa nousukarsinnassa MYPAn yhteismaalein 3–2.


title: Tampereen Pallo-Veikot

text: Kaudella 2018 TPV:n kotipeliasuun kuuluvat punainen paita, valkoiset housut ja vihreät sukat. Varapeliasu on kokovalkoinen.


title: Tampereen Pallo-Veikot

text: TPV on Pirkanmaan toiseksi suurin jalkapalloseura. Jäseniä seurassa on noin 2 000 (vuonna 2014). Seuralla on Kakkosessa pelaava edustusjoukkue, Kolmosessa pelaava kakkosjoukkue, Ykkösessä pelaava naisten edustusjoukkue, reilut 20 ikäkausijoukkuetta ja noin 60 kaupunginosajoukkuetta. Lisäksi seurassa toimii erityisryhmille tarkoitetut jalkapallojoukkueet Auringonnousu ja Powerchair.


title: Peijakas

text: Peijakas (myös peijakka) on lievä kirosana.


title: Peijakas

text: "Peijakas on johdettu sanasta puska, joka tarkoittaa alun perin lehtiä tai puskan henkeä. Hänen muistokseen ja kunniakseen on sitten juhlittu peijaisia tai peijahaisia eli syöty muistoateria. Kyseessä ovat siis hautajaispidot.


title: Peijakas

text: Vanhat suomen kielen sanakirjat kertovat, että peijas ja peijaiset ovat myös saattaneet murteittain tarkoittaa paitsi vainajaa ja hautajaisia myös pahaa henkeä ja pahaa haltiaa, joka lumoaa ihmisiä. Voimasanana peijakas on siis lopulta alun perin yhtä järeä kuin tunnetummat paholaisen nimet.


title: Peijakas

text: Peikkokin on peijaan ja peijakkaan sukulainen. Meille sana peikko tuo mieleen pitkähäntäisen, takkutukkaisen ja isokorvaisen Rölli-hahmon. Kansankielessä peikko on kuitenkin ollut uskomuksellinen paha henki, peto tai epäluotettava ja halveksittava ihminen. Itse perkelettäkin on peikoksi kutsuttu esimerkiksi vanhassa virsikirjassa, jossa katuva pyytää Jumalaa pelastamaan hänet ”peikold rumald”." Siteerattu: Turun Sanomat: Voihan peijakas


title: Angkor Wat

text:
Angkor Wat on temppeli Angkorissa Kambodžassa. Se rakennettiin 1100-luvun alussa kuningas Suryavarman II:n valtiontemppeliksi ja pääkaupungiksi. Alueen suurimpana ja parhaiten säilyneenä temppelinä se on ainoa, joka on pysynyt merkittävänä uskonnollisena keskuksena perustamisestaan lähtien – ensin hindulaisena Vishnulle omistettuna temppelinä, sitten buddhalaisena. Angkor Wat on Khmer-valtakunnan klassisen arkkitehtuurin huipentuma. Siitä on tullut Kambodžan symboli, se on kuvattu maan lippuun ja se on maan tärkein matkailukohde.
Angkor Watissa yhdistyvät kaksi Khmer-temppeliarkkitehtuurin perustyyliä: temppelivuorityyppi ja myöhempi pylväskäytävällinen temppeli. Se suunniteltiin esittämään Meru-vuorta, jumalten kotia hindulaisessa mytologiassa. Vallihaudan ja 3,6 kilometriä pitkän ulkomuurin sisällä on kolme suorakulmion mallista pylväskäytävää, jotka on nostettu toistensa yläpuolelle. Temppelin keskellä on viiden tornin ryhmä. Toisin kuin muut Angkorin temppelit, Angkor Wat on suunnattu länteen; tutkijat eivät ole yksimielisiä suunnan merkityksestä. Temppeliä ihaillaan sen arkkitehtuurin harmonian ja loiston, sen laajojen veistosreliefien ja sen seiniä koristavien devata-veistosten vuoksi.


title: Angkor Wat

text: Temppeli suunniteltiin ja rakennettiin alun perin 1100-luvun ensimmäisellä puoliskolla kuningas Suryavarman II:n (hallitsi 1113 – n. 1150) hallituskaudella. Kuninkaan valtiontemppeliksi ja pääkaupungiksi rakennettu temppeli omistettiin Vishnulle. Koska Angkor Watin perustussteelaa tai mitään rakentamisen aikaisia kirjoituksia ei ole löydetty, sen alkuperäistä nimeä ei tiedetä, mutta se on saatettu tuntea nimellä "Vrah Vishnulok" Vishnun mukaan. Temppeli sijaitsee 5,5 kilometriä pohjoiseen nykyisestä Siĕm Réabin kaupungista sekä hieman etelään ja itään entisestä pääkaupungista, joka oli keskittynyt Baphuonin temppelin ympärille. Angkor Watin rakennustyöt vaikuttavat loppuneen kuninkaan kuoleman jälkeen, ja jotkin veistokset ovat jääneet viimeistelemättä.Mannikka: Angkor Wat, 1113-1150 Vuonna 1177 Angkoria hävittivät chamit, khmerien perinteiset viholliset. Sen jälkeen Khmer-valtakunnan palautti valtaan uusi kuningas Jayavarman VII, joka perusti uuden pääkaupungin ja valtiontemppelin (Angkor Thom ja Bayon) muutama kilometri pohjoiseen Angkor Watista.


title: Angkor Wat

text: 1300- ja 1400-luvuilla Angkor Wat muunnettiin theravada-buddhalaiseksi temppeliksi, jollainen se on nykyäänkin. Angkorin temppelien joukossa se on erikoinen, sillä vaikka se jätettiin jokseenkin huomiotta 1500-luvun jälkeen, sitä ei koskaan kokonaan hylätty. Sen vallihauta tarjosi myös jonkin verran suojaa viidakon laajenemiselta. Tuohon aikaan temppeli tunnettiin nimellä "Preah Pisnulok", Suryavarmanille hänen kuolemansa jälkeen annetun nimen mukaan. Nykyinen nimi, joka on ollut käytössä 1500-luvulta lähtien, tarkoittaa ”kaupunkitemppeliä”: "Angkor" on puhekielen muoto sanasta "nokor", joka on peräisin sanskritin sanasta "nagara" ’pääkaupunki’, kun taas "wat" on khmerin kielen temppeliä tarkoittava sana.


title: Angkor Wat

text: Yksi ensimmäisistä länsimaisista vierailijoista temppelissä oli paikalla vuonna 1586 käynyt Antonio da Magdalena, portugalilainen munkki, joka sanoi, että ”se on niin erikoinen rakennelma, että sitä ei voi kuvata kynällä, erityisesti koska se ei muistuta mitään muuta maailman rakennusta. Sillä on tornit ja koristelu ja kaikki hienostunuudet, mitä ihmismieli voi keksiä.” Temppeli tuli suosituksi lännessä kuitenkin vasta 1800-luvun puolivälissä, kun Henri Mouhot julkaisi matkamuistiinpanonsa. Ranskalainen tutkimusmatkailija kirjoitti siitä:


title: Angkor Wat

text: Muiden varhaisten länsimaisten vierailijoiden tapaan Mouhot ei kyennyt uskomaan, että khmerit olisivat voineet rakentaa temppelin, ja ajoitti sen virheellisesti antiikin Rooman aikaiseksi rakennukseksi. Angkor Watin todellinen historia kerättiin kokoon koko Angkorin alueen myöhemmän raivaamis- ja restauroimistyön aikana saadusta tyyli- ja epigraafisesta todistusaineistosta.


title: Angkor Wat

text: Angkor Wat vaati 1900-luvulla huomattavaa restaurointia, pääasiassa kerääntyneen maan ja kasvillisuuden poistamista. Työn keskeyttivät sisällissota ja punaisten khmerien hallinto 1970- ja 1980-luvuilla, mutta lukuun ottamatta pääosin Angkorin jälkeisten patsaiden varkauksia ja tuhoutumista temppelille aiheutui tuolla aikakaudella suhteellisen vähän vahinkoa.


title: Angkor Wat

text: Temppelistä on tullut Kambodžan symboli, ja se on suuren kansallisylpeyden lähde. Angkor Watin kuva on ollut jokaisessa Kambodžan lipussa ensimmäisen, noin vuoden 1863 version jälkeen. Se on maailman ainoa kansallislippuun kuvattu rakennus. Tammikuussa 2003 Phnom Penhissä puhkesi mellakoita, kun väärä huhu kertoi thaimaalaisen saippuaoopperanäyttelijän väittäneen Angkor Watin kuuluvan Thaimaalle.


title: Angkor Wat

text: Angkor Wat on khmer-arkkitehtuurin klassisen kauden – Angkor Wat -tyylin, jolle temppeli on antanut nimensä – huippuesimerkki. 1100-lukuun mennessä khmer-arkkitehdit olivat tulleet taitavammiksi ja varmemmiksi hiekkakiven käytössä (tiilen tai lateriitin sijaan) päärakennusmateriaalinaan. Angkor Wat -tyyliä seurasi Bayon-kausi, jonka aikana laatu usein uhrattiin määrälle. Muut tyyliä edustavat temppelit ovat Banteay Samré, Thommanon, Chao Say Tevoda ja Preah Pithun aikaiset temppelit Angkorissa; Angkorin ulkopuolella taas Beng Mealea ja Phanom Rungin sekä Phimain osat.


title: Angkor Wat

text: Angkor Watia on ylistetty erityisesti sen suunnittelun harmonian vuoksi. Sitä on verrattu antiikin Kreikan tai Rooman arkkitehtuuriin. Maurice Glaizen, 1900-luvun puolivälin Angkorin restauroijan, mukaan temppeli ”saavuttaa klassisen täydellisyyden hienovaraisesti tasapainotettujen elementtiensä hillityssä monumentaalisuudessa ja suhteittensa tarkassa sijoittelussa. Se on voimakas, yhtenäinen ja tyylikäs teos.”


title: Angkor Wat

text: Arkkitehtonisesti temppelin suunnittelulle luonteenomaisiin elementteihin kuuluvat ogive-muotoiset lootuksennuppuja muistuttavat tornit eli prangit, puolipylväskäytävät, sisäpihoja yhdistävät aksiaaliset pylväskäytävät ja temppelin pääakselin varrella olevat ristinmuotoiset terassit. Suurin osa näkyvissä olevista rakenteista on hiekkakiveä, kun taas lateriittia käytettiin ulkomuuriin sekä piilotettuihin rakenteisiin. Harkkojen liittämiseen käytettyä sidosainetta ei vielä ole identifioitu, mutta ehdotuksiin lukeutuvat pihka ja sammutettu kalkki. Muita temppelin piirteitä on tuhoutunut ryöstelyn ja ajan kulumisen seurauksena. Niihin kuuluvat tornien kullatut stukkokoristeet, kultaus joissakin korkokuvien hahmoissa ja puiset kattopaneelit sekä ovet. Tyypillisiä koriste-elementtejä ovat devata-veistokset, korkokuvat ja laajat narratiiviset kohtaukset päätykolmioissa. Patsaat ovat konservatiivisia: staattisempia ja vähemmän sulokkaita kuin aikaisemmat teokset.


title: Angkor Wat

text: Angkor Wat on ainutlaatuinen yhdistelmä temppelivuorityyliä, joka oli standardi valtakunnan valtiontemppeleiden suunnittelussa, myöhempää samankeskisiä pylväskäytäviä käyttävää arkkitehtuuria ja vaikutteita Orissasta ja Tamil Nadun Chola-dynastialta Intiasta. Temppeli on rakennettu esittämään Meru-vuorta, jumalten kotia: keskellä oleva viiden tornin ryhmä symboloi Merun viittä huippua, ja muurit ja vallihauta symboloivat ympäröiviä vuorijonoja ja merta. Temppelin ylemmille alueille pääsivät asteittain harvemmat, ja maallikoiden piti tyytyä pääsyyn alimmalle tasolle.


title: Angkor Wat

text: Toisin kuin suurin osa khmer-temppeleistä, Angkor Wat on suunnattu länteen idän sijaan. Tästä monet ovat päätelleet (mukaan lukien Glaize ja George Coedès), että Suryavarman tarkoitti sen hautatemppelikseen. Näkemystä tukevat lisäksi korkokuvat, joiden kertomus etenee vastapäivään – "prasavya" hindulaisessa terminologiassa – normaalin järjestyksen kääntämiseksi. Rituaalit toimitetaan päinvastaisessa järjestyksessä brahmiinien hautajaisissa. Arkeologi Charles Higham kuvailee myös säilytysastiaa, joka on saattanut olla hautajaisuurna ja joka löydettiin keskustornista. Freeman ja Jacques kuitenkin huomauttavat, että useat muutkin Angkorin temppelit poikkeavat tyypillisestä itäisestä suunnasta, ja ehdottavat, että Angkor Watin suunta valittiin, koska se oli omistettu länteen assosioidulle Vishnulle.


title: Angkor Wat

text: Eleanor Mannikka on esittänyt lisäksi yhden tulkinnan Angkor Watista. Temppelin sijoitukseen ja suhteisiin sekä korkokuvien sisältöön ja asetteluihin perustuen hän väittää, että ne ovat merkki väitetystä uudesta rauhan aikakaudesta kuningas Suryavarman II:n johdossa: "kun auringon ja kuun aikasyklien mitat rakennettiin Angkor Watin pyhään tilaan, tämä taivaallinen mandaatti hallita ankkuroitiin pyhitettyihin huoneisiin ja käytäviin, tarkoituksena ikuistaa kuninkaan valta sekä kunnioittaa ja miellyttää taivaiden jumalia." Mannikan ehdotuksiin on suhtauduttu tutkijapiireissä osittain kiinnostuneesti ja osittain skeptisesti. Hän ei ole samaa mieltä muiden, kuten Graham Hancockin, spekulaatioista, että Angkor Wat olisi rakennettu osaksi Lohikäärme-tähdistön esitystä.


title: Angkor Wat

text: Nelikulmion muotoisen temppelialueen pitempi sivu on 1025 metriä ja lyhyempi sivu 802 metriä pitkä. Se on 4,5 metriä korkea ja sitä ympäröivät 30 metrin levyinen tasamaa ja 190 metrin levyinen vallihauta. Pääsy temppelille tapahtuu maasiltaa pitkin idästä ja hiekkakivipengertä pitkin lännestä; jälkimmäinen, pääsisäänkäynti, on myöhempi lisäys, joka mahdollisesti korvasi aiemman puusillan. Jokaisessa pääilmansuunnassa on gopura-sisäänkäyntirakennus; läntinen on niistä suurin, ja sillä on kolme raunioitunutta tornia. Glaize huomauttaa, että tämä gopura paitsi piilottaa myös toistaa päätemppelin muotoa. Eteläisen tornin alla on Vishnun patsas, joka tunnetaan nimellä "Ta Reach" ja joka on aiemmin saattanut olla temppelin pääpyhäkössä. Tornien välillä on pylväskäytävät, jotka jatkuvat gopurien molemmilla puolilla oleville ylimääräisille sisäänkäynneille, joita nimitetään usein kokonsa vuoksi "elefanttiporteiksi". Pylväskäytävillä on ulkosivulla ("lännessä") neliömäiset pilarit ja sisäsivulla ("idässä") suljettu muuri. Pilarien välinen katto on koristeltu lootusruusukkeilla, muurin länsipuoli tanssivilla hahmoilla ja itäpuoli ikkunoilla, tanssivilla mieshahmoilla ratsastamassa hyppivillä eläimillä ja devata-veistoksilla. Viimeisiin kuuluu (sisäänkäynnin eteläpuolella) temppelin ainoa, jonka hampaat ovat näkyvissä.


title: Angkor Wat

text: Ulkomuurin sisälle jää 820 000 neliömetrin suuruinen alue, jossa oli itse temppelin lisäksi alun perin kaupunki ja temppelin pohjoispuolella kuninkaallinen palatsi. Kuten kaikki Angkorin maalliset rakennukset, ne oli rakennettu katoavista materiaaleista kiven sijaan, joten niistä ei joidenkin katujen ääriviivoja lukuun ottamatta ole jäänyt mitään jäljelle. Aluetta peittää nykyään suureksi osaksi metsä. 350 metrin pituinen pengertie yhdistää läntisen gopuran itse temppeliin. Sillä on nāga-veistoskaiteet ja kuusi askelmaryhmää, jotka johtavat alas kaupunkiin tien molemmille puolille. Molemmilla puolilla on myös "kirjastona" tunnettu rakennus, joihin on sisäänkäynti jokaisesta pääilmansuunnasta, sisäänkäynniltä kolmansien portaiden edessä, ja lammet "kirjastojen" ja itse temppelin välissä. Lammet on lisätty myöhemmin, kuten myös leijonien vartioima ristinmuotoinen terassi, joka yhdistää pengertien keskusrakennukseen.


title: Angkor Wat

text: Itse temppeli on kaupungin tason yläpuolelle nostetulla terassilla. Se koostuu pääasiassa kolmesta suorakulmion muotoisesta pylväskäytävästä, jotka nousevat keskustorniksi; jokainen taso on korkeammalla kuin edellinen. Mannikka tulkitsee pylväskäytävät omistetuiksi kuninkaalle, Brahmalle ja Kuulle, sekä Vishnulle. Jokaisella pylväskäytävällä on pääilmansuunnissa gopura, ja kahdella sisemmällä pylväskäytävällä on kummallakin tornit kulmissaan, sisimpien tornien muodostaessa viiden tornin ryhmän yhdessä keskustornin kanssa. Koska temppeli on suuntautunut länteen, näitä kaikkia rakenteita on siirretty hieman itään päin toisiinsa nähden, mikä jättää enemmän tilaa jokaiselle sisäpihalle ja pylväskäytävälle länsipuolella; samasta syystä länteen päin suuntautuvat askelmat ovat matalampia kuin muilla sivuilla.


title: Angkor Wat

text: Uloin pylväskäytävä on 187 kertaa 215 metrin kokoinen, ja sen kulmissa on tornien sijaan pikemminkin paviljongit. Pylväskäytävä on avoin temppelin ulkopuolelle. Sen sisäseinillä on sarja korkokuvia, joissa kuvataan suuria kohtauksia pääasiassa hindulaisista "Ramayana"- ja "Mahabharata"-eepoksista. Higham on kutsunut niitä "suurimmiksi tunnetuiksi lineaarisiksi kivikaiverruksiksi". Luoteiskulmasta vastapäivään, läntisessä pylväskäytävässä kuvataan Lankan taistelu ("Ramayanasta", jossa Rama voittaa Ravanan) ja Kurukshetran taistelu ("Mahabharatasta", jossa Kaurava- ja Pandava-klaanit tuhoutuvat). Eteläisessä pylväskäytävässä on ainoa historiallinen tapahtuma, Suryavarman II:n kulkue, ja sitten hindulaisen mytologian 32 helvettiä ja 37 taivasta. Glaize kirjoittaa:


title: Angkor Wat

text: Itäisessä pylväskäytävässä kuvataan yksi juhlituimmista kohtauksista, maitomeren kirnuaminen, jossa 92 asuraa ja 88 devaa käyttävät käärme Vasukia kirnuamaan meren Vishnun ohjauksessa (Mannikka laskee vain 91 asuraa, ja selittää epäsymmetristen lukujen esittävän päivien määrää talvipäivänseisauksesta kevätpäiväntasaukseen ja tasauksesta kesäpäivänseisaukseen). Sitä seuraa kuvaus Vishnusta voittamassa asurat (1500-luvun lisäys). Pohjoisessa pylväskäytävässä esitetään Krishnan voitto Banasta (jossa Glaizen mukaan "työskentelytaito on huonoimmillaan") ja taistelu hindulaisten jumalien ja asuroiden välillä. Lounaisessa ja luoteisessa kulmapaviljongissa on paljon pienimittakaavaisempia kaiverruksia, joista osa on tunnistamatta mutta suurin osa on kohtauksia "Ramayanasta" tai Krishnan elämästä.


title: Angkor Wat

text: Ristikäytävä, joka tunnetaan modernilla nimellä "Preah Poan" ("Tuhansien buddhien halli"), yhdistää uloimman pylväskäytävän toiseen sisäpihaan. Pyhiinvaeltajat jättivät buddhan kuvia ristikäytävään vuosisatojen varrella, vaikka suurin osa niistä onkin poistettu. Alueella on useita pyhiinvaeltajien hyviin tekoihin liittyviä kirjoituksia, suurin osa khmeriksi mutta osa myös burmaksi ja japaniksi. Käytävän rajaamat neljä pientä sisäpihaa saattoivat olla alun perin vedellä täytetyt. Ristikäytävän pohjois- ja eteläpuolilla on niin sanotut "kirjastot".


title: Angkor Wat

text: Toinen ja sisin pylväskäytävä yhdistyvät toisiinsa ja kahteen kupeessa olevaan kirjastoon toisella ristinmuotoisella terassilla, joka on jälleen myöhempi lisäys. Toiselta tasolta ylöspäin seinillä on lukuisia devata-veistoksia, yksittäisinä tai korkeintaan neljän veistoksen ryhmissä. Toisen tason sisäpiha on 100 kertaa 115 metriä suuri, ja se on saattanut alun perin olla vedellä täytetty, esittääkseen valtamerta Meru-vuoren ympärillä. Jokaisella puolella on kolmet askelmat, jotka johtavat sisimmän pylväskäytävän kulmatorneihin ja gopuroihin. Erittäin jyrkät portaat edustavat jumalten kuningaskuntaan nousemisen vaikeutta. Sisäisin pylväskäytävä, joka tunnetaan nimellä "Bakan", on 60 metrin levyinen neliö, jossa aksiaaliset pylväskäytävät yhdistävät jokaisen gopuran keskuspyhäkköön, ja kulmatornien alapuolella on alapyhäköt. Pylväskäytävien katot on koristeltu motiivilla, jossa käärmeen vartalo päättyy leijonien tai garudojen päihin. Kaiverretut palkit ja päätykolmiot koristavat sisäänkäyntejä pylväskäytäviin ja pyhäköihin.


title: Angkor Wat

text: Keskuspyhäkön yläpuolinen torni kohoaa 43 metriä yhteensä 65 metrin korkeudelle maanpinnasta; toisin kuin aiemmissa temppelivuorissa, keskustorni on kohotettu sitä ympäröivien neljän tornin yläpuolelle. Itse pyhäkkö, jossa oli alun perin Vishnun patsas ja joka oli avoin kaikilta puolilta, peitettiin seinillä kun temppeli muutettiin theravada-buddhalaiseksi, ja uusille seinille kuvattiin seisovia buddhia. Vuonna 1934 konservaattori George Trouvé tutki monttua keskuspyhäkön alla: hiekan ja veden täyttämänä sen sisältämä aarre oli jo ryöstetty, mutta hän löysi pyhän varaston lehtikultaa kaksi metriä maanpinnan tason yläpuolelta.


title: Angkor Wat

text: 1990-luvulla Angkor Watin konservaatio on aloitettu uudelleen ja temppelille suuntautuva matkailu on lisääntynyt massiivisesti. Temppeli kuuluu Angkorin vuonna 1992 perustettuun maailmanperintökohteeseen, joka on tuonut alueelle rahoitusta ja rohkaissut Kambodžan valtiota suojelemaan kohdetta. German Apsara Conservation Project (GACP) -säätiö työskentelee suojellakseen temppeliä koristavia apsaroita, devatoita ja muita korkokuvia vahingolta. Säätiön tutkimuksen mukaan noin 20 prosenttia devatoista oli erittäin huonossa kunnossa, pääasiassa kiven luonnollisen eroosion ja kulumisen vuoksi, mutta osittain myös aikaisempien restaurointiyritysten takia. Muuhun työhön kuuluvat romahtaneiden rakenteiden korjaus ja enempien romahdusten estäminen: esimerkiksi ylätason länsijulkisivua on tuettu telineillä vuodesta 2002, kun taas japanilainen ryhmä sai ulkopihan kirjaston restauroinnin valmiiksi vuonna 2005.


title: Angkor Wat

text: Angkor Watista on tullut merkittävä matkailukohde: temppelin kävijämääriä ei julkaista, mutta vuonna 2004 maahan tuli hieman yli miljoona ulkomaalaista, joista Matkailuministeriön mukaan 57 prosenttia suunnitteli temppelissä vierailemista. Matkailijavirta on toistaiseksi aiheuttanut suhteellisen vähän vahinkoa, joitakin graffiteja lukuun ottamatta; köysiä ja puuaskelmia on asetettu suojelemaan korkokuvia ja lattioita. Matkailu on tuottanut myös lisävaroja temppelin ylläpitoon – noin 28 prosenttia lipputuloista koko Angkorissa käytetään temppeleihin – vaikka suurimman osan työstä tekevätkin ulkomaiden rahoittamat ryhmät Kambodžan viranomaisten sijaan.


title: Jeffrey Eugenides

text: Jeffrey Eugenides (8. maaliskuuta 1960 Detroit, Yhdysvallat) on yhdysvaltalainen kirjailija. Hän valmistui Brown Universitysta vuonna 1983 ja on suorittanut myös tutkinnon luovasta kirjoittamisesta Stanford Universityssa. Eugenides on naimisissa taiteilija Karen Yamauchin kanssa ja asuu perheineen Berliinissä Saksassa. Hän ei esiinny mielellään julkisesti eikä kerro yksityiselämästään.Romaanin "Virgin Suicides" pohjalta on myös tehty samanniminen elokuva, jonka ohjasi Sofia Coppola ja jonka pääosissa ovat muun muassa Kathleen Turner, Kirsten Dunst ja Josh Hartnett.


title: Shelby Foote

text: Shelby Foote (17. marraskuuta 1916 – 27. kesäkuuta 2005) oli yhdysvaltalainen kirjailija ja erityisesti Yhdysvaltain sisällissotaan keskittynyt historioitsija.


title: TuTo Hockey

text: TuTo Hockey on turkulainen jääkiekkojoukkue. Turun Tovereina ennen tunnettu joukkue perustettiin vuonna 1929. Vuonna 1988 jääkiekkojaosto erkani emoseurasta ja viralliseksi nimeksi vaihtui TuTo Hockey. TuTo pelasi kevääseen 2005 asti kotiottelunsa vuonna 1973 valmistuneessa Kupittaan jäähallissa lukuun ottamatta kautta 1995–1996, jolloin TuTo pelasi Turkuhallissa. Kevään 2005 jälkeen Kupittaan vanha jäähalli purettiin ja TUTO siirtyi seuraavaksi kaudeksi pelaamaan evakkoon Turkuhalliin. TuTo Hockey pelasi vielä alkukauden 2006–2007 Turkuhallissa kunnes palasi takaisin Kupittaalle 16. marraskuuta 2006 uuden monitoimihallin valmistuttua.


title: TuTo Hockey

text: TuTo pelasi kausina 1965–1975 SM-sarjassa, ja voitti kausina 1967–1968 sekä 1969–1970 SM-pronssia. TuTo on pelannut I-divisioonassa (nykyinen Mestis) edellisestä liigasta putoamisestaan asti eli kauden 1995–1996 jälkeen. Tuloksena on ollut kulta (2008), hopea (2001) ja kaksi pronssia (2005, 2006). TuTon valmentaja 2008 alkaen on Petri Niukkanen. Edellinen valmentaja Ismo Lehkonen solmi kolmen vuoden sopimuksensa jatkoksi joulukuussa 2006 kahden vuoden uuden sopimuksen, jonka piti alun perin kattaa kaudet 2007–2009. Lehkonen kuitenkin ilmoitti jättävänsä seuran jo kauden 2007–2008 päätteeksi.


title: TuTo Hockey

text: Turun Toverit perustettiin 1929, ja jääkiekko otettiin Toverien ohjelmaan vuonna 1946. Sotien jälkeen jääkiekko syrjäytti Turussa nopeasti jääpallon, ja TuTollekin tuli kiire aloittaa jääkiekkotoiminta, koska useimmat jalkapalloilijat pelasivat talvella jääkiekkoa. Jääkiekon sarjatoimintaan TuTo meni mukaan vuonna 1950.


title: TuTo Hockey

text: Turun Toverien jääkiekkohistoriassa on ollut nousuja ja laskuja, ja joukkue on pelannut eri sarjatasoilla aina Maakuntasarjasta niin sanottuun Suomensarjaan sekä vanhassa SM-liigaa edeltäneessä Mestaruussarjassa, jonne Toverit nousivat 1960-luvun puolivälissä. TuTo kilvoitteli tuolloin enemmän tai vähemmän tasapäisesti kilpailijaseura TPS:n kanssa. Kaudesta 1967–1968 alkaen TuTo oli joka vuosi sarjataulukossa TPS:n edellä lukuun ottamatta SM-liigan syntyä edeltänyttä kautta 1974–1975, jolloin TuTo jäi sarjan viimeiseksi ja putosi suoraan vastaperustettuun I-divisioonaan.


title: TuTo Hockey

text: TuTo kauppasi parhaat pelaajansa Tepsille, ja joutui samalla luopumaan sarjapaikastaan myös I-divisioonassa. Kovilla tutolais-sarjajyrillä vahvistettu TPS kykenikin saavuttamaan vastaperustetun SM-liigan ensimmäisen mestaruuden, mutta TuTo joutui ottamaan vauhtia alasarjoista kausina 1975–1983. Vuonna 1988 seura muutti nimensä TuTo Hockey -muotoon ja irtaantui samalla Turun Toverien yhdistyksestä. Nykyisin TuTo Hockey Oy on osakeyhtiö, jonka pääomistaja on Reijo Paksal.


title: TuTo Hockey

text: Ykkösdivisioonassa vietetyn runsaan kymmenen vuoden jälkeen joukkue onnistui Juhani Tammisen valmentamana nousemaan takaisin SM-liigaan kauden 1993–1994 päätteeksi. Liigavisiitti jäi kahden kauden mittaiseksi, ja TuTo putosi takaisin ykkösdivisioonaan. Seuran pitkäjännitteinen tavoite on kuitenkin ollut nousu takaisin SM-liigaan. SM-liigan sulkeminen ja ykkösdivisioonan muuttuminen Mestikseksi on estänyt suoran nousumahdollisuuden pelaamalla. Kauden 2006–2007 lopuksi järjestettiin kuitenkin tasonmittaussarja SM-liigan runkosarjan huonoimman (KalPa) ja Mestis-finaaleihin yltäneen hopeajoukkueen Mikkelin Jukurien välillä. Mikäli TuTo tai Vaasan Sport olisi voittanut Mestiksen finaalit, olisi joukkueilla ollut mahdollisuus tasonmittaukseen.


title: TuTo Hockey

text: Kaudella 2007–2008 liigakarsintoja tai tasonmittauksia ei järjestetty, mutta Suomen jääkiekkoliitto ry:n liittohallitus ja Jääkiekon SM-liiga Oy pääsivät sopimukseen liigakarsintojen järjestämisestä vuonna 2009. Karsintoja ei pelata, jos nousukandidaatti ei täytä määriteltyjä ehtoja. TuTo täytti jo kaudella 2006–2007 tasonmittauskriteerit, ja tavoitteena on täyttää nämä kriteerit myös tulevaisuudessa.


title: TuTo Hockey

text: TuTo on pelannut pitkään ykkösdivisioona/Mestistasolla, ja 15. joulukuuta pelattu ottelu Jokipojat–TuTo oli seuran tuhannes ottelu ykkösdivisioona/Mestistasolla. Viidessadas voitto ykkösdivisioona/Mestistasolla tuli samassa pelissä.


title: TuTo Hockey

text: TuTossa koetut muutokset ovat tuoneet kaudella 2007–2008 esiin ristiriitoja seuran hallituksessa. Seuran pääomistaja Reijo Paksal ilmoitti 7.11.2007 halustaan sementoida TuTo-jääkiekon henki siirtämällä seuran omistuksen säätiöpohjalle.


title: TuTo Hockey

text: 14.11.2007 TuTon hallituksen puheenjohtaja, yli 20 vuotta seuran hallituksessa ollut Esko Heinonen erosi tehtävistään. Vuodesta 2003 puheenjohtajana toiminut Heinonen kertoi eronsa perustuvan ”jatkuvaan epäluottamukseen ja erimielisyyteen TuTo Hockey Oy:n pääomistajan Reijo Paksalin kanssa”. Heinosen mukaan ”hänellä ja Paksalilla on selvät näkemyserot yhtiön kehittämisestä, osakepääoman kasvattamisesta ja omistajapohjan laajentamisesta sekä seuran tulevaisuuden strategioista”. Heinonen keskittyy jatkossa TuTon junioritoimintaan. Esko Heinosen veli Matti erosi myös hallituksesta, mutta jatkaa joukkueenjohtajana. Esko Heinosen poika, 21 vuotta seuran palveluksessa ollut ja vuodesta 1998 markkinointipäällikkönä työskennellyt Ville Heinonen erosi toimestaan 20. joulukuuta 2007. Samaan aikaan TuTo palkkasi neljä uutta henkilöä markkinointi- ja myyntitehtäviin.


title: TuTo Hockey

text: TuTon valmentaja Ismo Lehkonen ilmaisi 8. marraskuuta 2007 odottavansa seuralta linjanvetoa ensi kauden ja SM-karsintaan valmistautumisen suhteen. Heinosten lähdettyä Lehkonen ilmoitti 22. joulukuuta jättävänsä seuran kuluvan kauden loputtua Kaudella 2008–2009 joukkuetta valmensi Lehkosen kakkosvalmentajana toiminut Petri Niukkanen.


title: TuTo Hockey

text: Ensimmäisellä divarikaudellaan 1983–1984 TuTo sijoittui runkosarjassa neljänneksi. Hyvän ensimmäisen divisioonakauden varmisti joukkueeseen tullut kanadalaismaalivahti Jim Bedard. Muutoin joukkue oli tasainen, ja siihen toi kokemusta jo kaudella 1966–1967 TuTossa SM-sarjaa pelannut Kari Johansson, joka oli pelannut välillä myös TPS:n paidassa liigaa, voittaen mestaruudenkin. Kauden yleisökeskiarvo oli 1 097.


title: TuTo Hockey

text: Joukkueessa pelasivat edellä mainittujen lisäksi muun muassa Markku Haapaniemi, Mauri Eivola, Jukka Koivu, Janne Karelius, Ilkka Laaksonen, Pekka Helander ja Rauno Sjöroos.


title: TuTo Hockey

text: Kaudella 1984–1985 TuTo sijoittui jälleen neljänneksi. TuTon kauden runkopelaajia olivat muun muassa puolustaja Seppo Suoraniemi sekä hyökkääjät Esa Tutti, Markku Haapaniemi ja Kari Numminen. Maalilla jatkoi Bedard. Kauden yleisökeskiarvo oli 785.


title: TuTo Hockey

text: Joukkueessa pelasivat edellä mainittujen lisäksi muun muassa Teppo Virta, Jouni Kantola, Pekka Helander, Kai Ortio ja Timo Vuorinen..


title: TuTo Hockey

text: 1985–1986 TuTo sijoittui runkosarjassa toiseksi. Tehoista vastasivat muun muassa Jari Hirsimäki ja Juha Virtanen, ja 91 prosentin torjuntatehoilla työskennellyt Bedard. Liigakarsinnassa TuTo pelasi KooKoon, HPK:n ja Jokereiden kanssa, päätyen Jokereiden kanssa tasapisteisiin. Kupittaalla pelatussa uusintaottelussa Jokerit voitti 4–1 ja säilytti sarjapaikkansa. Kauden yleisökeskiarvo oli 1 855.


title: TuTo Hockey

text: Joukkueessa pelasivat edellä mainittujen lisäksi muun muassa Suoraniemi, Ortio, Markku Hakulinen, Markku Haapaniemi, Jouni Kantola, Pekka Helander, Mika Viitaharju ja Mika Pynnönen.


title: TuTo Hockey

text: Kaudella 1986–1987 TuTo sijoittui jälleen runkosarjassa toiseksi. TuTon maalivahteihin liittyi myöhemmin Ranskan maajoukkuetta edustanut Petri Ylönen, hyökkäykseen liittyivät muun muassa Jukka Porvari ja Petri Niukkanen. Seuranneessa liigakarsinnassa TuTo sijoittui kolmanneksi KalPan säilyttäessä liigapaikkansa. Kauden yleisökeskiarvo oli 1 550.


title: TuTo Hockey

text: Joukkueessa pelasivat edellä mainittujen lisäksi muun muassa maalivahdit Jukka Mäkitalo ja Jari Mannervuo, puolustajat Seppo Suoraniemi, Hannu Palmu, Kai Ortio, Mika Viitaharju, Mika Pynnönen, Pekka Helander, Jari Välimäki ja Lasse Lindberg sekä hyökkääjät Harri Niukkanen, Juha Virtanen, Kari Numminen, Jari Hirsimäki, Raimo Ruusunen, Jukka Lappeteläinen, Antti Perälä, Keijo Tutti, Sami Jokinen, Jouni Kantola ja Jukka Piirinen.


title: TuTo Hockey

text: Kaudella 1987–1988 TuTo menetti viime kauden pelaajistaan suurimman osan, ja sijoittui runkosarjassa kuudenneksi keräten samalla 695 jäähyminuuttia. Ulkomaalaisvahvistus Keith van Rooyen keräsi näistä yli sata minuuttia. Toinen ulkomaalaisvahvistus, Pohjois-Amerikan alasarjojen kokenut kehäkettu, kanadalaispakki Steve Harrison teki puolustajalle kovat pisteet: 44 ottelussa syntyivät tehot 18+29=47 pistettä. Jari Hirsimäki voitti kuitenkin pistepörssin ylivoimaisesti tehden 60 maalia ja 44 maalisyöttöä. Hirsimäki oli myös kauden maalitykki. Myös Jukka Piirinen kunnostautui,tehden 29+41=70 pistettä. Kauden yleisökeskiarvo oli 946.


title: TuTo Hockey

text: Joukkueessa pelasivat edellä mainittujen lisäksi muun muassa maalivahdit Arto Peltola ja Harri Koski, puolustajat Mika Viitaharju, Janne Marniemi ja Reijo Eronen sekä hyökkääjät Harri ja Petri Niukkanen, Jukka Porvari, Pekka Virta, Peter Aholainen ja Esa Heinonen.


title: TuTo Hockey

text: Kaudella 1988–1989 TuTo menetti jälleen paljon pelaajiaan, muun muassa Hirsimäen. Sijoitus oli runkosarjan kymmenes. Kauden yleisökeskiarvo oli 514.


title: TuTo Hockey

text: Joukkueessa pelasivat muun muassa puolustajat Reijo Eronen, Peter Aholainen, Henry Berger ja Kari-Pekka Friman sekä hyökkääjät Ari Kylmänen, Pekka Virta, Timo Vuorinen, Esa Heinonen ja Petri Niukkanen.


title: TuTo Hockey

text: 1989–1990 TuTo sijoittui runkosarjassa kahdeksanneksi. Maalivahti Jukka Mäkitalo teki työnsä kunnialla. Joukkueen paras pistemies Arto Vuoti valittiin kauden tulokkaaksi. Vuoti teki tehot 35+22=57 pistettä. Muita pistemiehiä olivat muun muassa Jouni Tuominen, Pekka Virta (25+17=42), Ari Kylmänen (22+24=46)sekä Mika Rajamäki. TuTolla oli myös ulkomaanvahvistuksia itänaapurista kuten kolmikko Vjatseslav Golovin, Alexandr Ledovski ja Sergei Pushkov. Kauden yleisökeskiarvo oli 606.


title: TuTo Hockey

text: Joukkueessa pelasivat edellä mainittujen lisäksi muun muassa maalivahdit Marko Koski ja Petri Rinne, puolustajat Janne Marniemi ja Reijo Eronen sekä hyökkääjä Timo Vuorinen.


title: TuTo Hockey

text: Kaudella 1990–1991 joukkue sijoittui jälleen kahdeksanneksi. Joukkueessa pelasivat muun muassa hyökkääjä Kai Nurminen (tehoin 26+20=46 33 ottelussa) sekä puolustaja Marko Kiprusoff (tehoin 4+8=12 22 ottelussa). Hyvin kunnostautuivat myös Timo Mäkinen (21+25=46 pistettä, 44 ottelua), Ari Kylmänen (12+30=42 pistettä, 44 ottelua), Vjatseslav Golovin (19+21=40 pistettä, 41 ottelua) sekä Markku Kallio (11+26=37 pistettä, 44 ottelua). Puolustajien paras pistemies oli Sami Leinonen (14+15=29 pistettä, 35 ottelua). Ykkösmaalivahtina oli Jukka Mäkitalo.


title: TuTo Hockey

text: Joukkueessa pelasivat edellä mainittujen lisäksi muun muassa maalivahdit Petri Rinne, Martti Rask, Markus Juhola, Tapio Laaksonen ja Joni Torikka, puolustajat Juha Vuorisalo, Eero Kokkonen, Jukka-Pekka Annala, Petri Tuomola, Reijo Eronen, Mikko Auranen, Vesa Viljainen ja Sami Hurme sekä hyökkääjät Pekka Virta, Jouni Tuominen, Arto Vouti, Jari Löfgren, Petri Niukkanen ja Esa Heinonen. Lisäksi joukkueessa pelasivat (pelipaikka epäselvä) Valeri Krylov, Juha Vieno, Teemu Vaarakallio, Sami Salonen ja Kimmo Vihdanmäki.


title: TuTo Hockey

text: 1991–1992 joukkueen sijoitus oli seitsemäs. Tuttuun tapaan joukkueesta oli vaihtunut yli puolet. Uusi maalivahti Jari Paavola oli hyvä, mutta kovan tason ratkaisijoita ei ollut kuin ykköskentässä. Markku Kallio oli joukkueen paras pistemies, perässä tulivat Jouni Tuominen (10+32=42 pistettä, 44 ottelua) sekä Petri Niukkanen (7+33=40, 44 ottelua). Paras puolustaja oli Kai Ortio (14+12=26 pistettä, 44 ottelua). Ulkomaanvahvistuksina olivat tällä kertaa hyökkääjät Sergei Odintsov ja Igor Evdokimov sekä puolustaja Andrei Basalgin. Kauden yleisökeskiarvo oli 778, ja TuTo oli 7. seuratuin divarijoukkue.


title: TuTo Hockey

text: Joukkueessa pelasivat edellä mainittujen lisäksi muun muassa maalivahdit Jukka Mäkitalo ja Arto Peltola, puolustajat Jukka-Pekka Annala, Janne Karelius, Tommi Pihlava, Juha Vuorisalo, ja Roni Mesikämmen sekä hyökkääjät Markku Kallio, Jouni Kantola, Raimo Ruusunen, Toni Hedman,Jukka Piirinen, Timo Mäkinen, Keijo Tutti, Kari Numminen, Ari Kylmänen, Mertsi Raitanen ja Samu Lindström. Lisäksi joukkueessa pelasivat Sami Jokinen, Keijo Wikman, Esa Tutti ja Teemu Vaarakallio.


title: TuTo Hockey

text: Kaudella 1992–1993 TuTo oli runkosarjan toinen. Edelliskauden joukkueesta jäi alle kymmenen pelaajaa. Joukkue hankki useita vahvistuksia, joista monet olivat mukana liigakausienkin aikana. Heihin kuuluivat muun muassa NHL-puolustaja ja joukkueen paras pakki Risto Siltanen (17+21=38), Kristian Taubert (1+4=5), Petri Kalteva (4+4=8), Jouko Myrrä (39+15=54) ja Juha Kuusisaari (1+0). Muina vahvistuksina olivat tšekkoslovakialaiset Igor Liba (22+34=56) ja Petr Slavina (4+12=16). Maalilla oli Timo Mäki. Kauden yleisökeskiarvo oli 1503, ja joukkue oli sarjan 2. seuratuin joukkue. Vuoden Fair Play -palkinnon voitti TuTon Jouko Myrrä.


title: TuTo Hockey

text: Joukkueessa pelasivat edellä mainittujen lisäksi muun muassa maalivahdit Jukka Mäkitalo, Mikko Laiho ja Toni Kärkkäinen, puolustajat Janne Karelius, Kai Ortio, Veli-Pekka Pekkarinen, Mika Yli-Mäenpää, Jukka-Pekka Annala, Juha Kuusisaari ja Jonni Talas sekä hyökkääjät Tero Toivola, Jouni Tuominen (17+40=57),Harri Niukkanen, Petri Niukkanen, Tuomo Räty, Markku Kallio, Jouni Kantola, Mika Johansson, Ari Kylmänen, Tommi Nurmi ja Eero Brander.


title: TuTo Hockey

text: Kaudella 1993–1994 TuTo oli viimein valmis nousemaan liigaan valmentaja Tammisen ja kapteeni Siltasen (12+23=35 pistettä) johdolla. TuTo voitti runkosarjan ja hallitsi suvereenisti myös liigakarsintoja (joissa se tosin hävisi viimeisen, merkityksettömän pelin Jokipojille 13-0). Lahden Reipas putosi samalla liigasta. Uusina miehinä joukkueessa olivat muun muassa Tommi Pullola (13+29=42), Tommi Kiiski (11+10=21), paluumuuttaja Roni Mesikämmen (4+5=9), järkälemäinen hyökkääjä Jukka Suomalainen (5+5=10), Esa Tommila (6+5=11) ja Vesa Karjalainen (4+5=9). Maalille palasi jo iäkkäämpi Jim Bedard, joka pelasi samalla viimeisen kautensa divisioonatasolla, Jukka Mäkitalon peesatessa 12 ottelun verran. Kauden yleisökeskiarvo oli 1181, ja TuTo oli sarjan seuratuin joukkue.


title: TuTo Hockey

text: Pekka Virta voitti sekä maali- että pistepörssin, tehden 46 ottelussa käsittämättömät 44+47=91 pistettä, ja Timo Nykopp teki puolustajista eniten maaleja ja pisteitä, tehden 45 ottelussa 19+23=42 pistettä. Kumpikin päätyi kauden päätteeksi All-Stars-viisikkoon yhdessä Juha Virtasen (23+27=50 pistettä 45 ottelussa) kanssa. Juhani Tamminen valittiin vuoden valmentajaksi.


title: TuTo Hockey

text: Joukkueessa pelasivat edellä mainittujen lisäksi muun muassa puolustajat Sami Leinonen (5+22=27), Kai Ortio (5+8=13), Kristian Taubert (3+5=8), Juha Kuusisaari (3+5=8), Tommy Grönlund (1+0=1) ja Pasi Huura (1+0=1) sekä hyökkääjät Ilkka Kares (11+32=43), Markku Kallio (15+21=36), Jouni Tuominen (12+24=36), Jouko Myrrä (23+12=35),Jouni Kantola (7+21=28), Tommi Kiiski (11+10=21), Petri Niukkanen 10+10=20), Ari Kylmänen (0+2=2), Sakari Palsola (0+1=1) ja Samu Lindström (0+0=0).


title: TuTo Hockey

text: Tuton ensimmäinen kausi SM-liigassa sujui hieman alavireisesti, mutta karsintoihin ei jouduttu ja sarjapaikka säilyi - pääasiassa ykkösketju Jukka Sepon (18+33=51 pistettä, 46 ottelua), Jari Hirsimäen (19+28=47 pistettä, 47 ottelua) ja Vesa Karjalaisen (16+23=39 pistettä, 47 ottelua) ansiosta. Ketju voitti TuTon sisäisen pistepörssin samassa järjestyksessä. Oman lisänsä toi myös NHL-työsulku, joka toi joukkueeseen sekä Ted Donaton (joka teki 14 ottelussa 5+5=10 pistettä ja tappeli paikallispelissä voitokkaasti Saku Koivun kanssa) ja puolustajalegenda Teppo Nummisen (12 ottelussa 3+8=11 pistettä). Ulkomaalaisvahvistus, puolustaja Brad Turner ei tehnyt 43 ottelussa paljoakaan pisteitä (3+9=12), mutta otti eniten jäähyjä (114 jäähyminuuttia) ja päätyi tehotilastossa eniten miinukselle (–30). Turner oli kuitenkin omalla tontillaan pätevä vahvistus, toisin kuin surullisenkuuluisan huono kanadalaisvahvistus Craig Woodcroft, joka ei tehnyt 12 ottelussa pistettäkään. Sen sijaan yhden ottelun tällä kaudella pelannut B-juniori Timo Pärssinen teki saman tien ensimmäisen SM-liigamaalinsa.


title: TuTo Hockey

text: Kautta leimasivat valmentajaongelmat sekä ykkösmaalivahti Timo Lehkosen (Ismo Lehkosen veli) äkillinen lähtö: huonon pelin jälkeen haukut saanut Lehkonen otti ja lopetti koko peliuransa, jonka jälkeen loppukauden maalia vartioi nuori Markus Korhonen, Jukka Mäkitalon tukiessa. Kausi pelattiin pääosin Kupittaalla, mutta muutama ottelu – kuten 10 304 katsojaa tuonut Jokerit-ottelu muun muassa Teemu Selännettä vastaan pelattiin Turkuhallissa. Kyseinen ottelu on samalla voimassa oleva seuran yleisöennätys. Kauden yleisökeskiarvo oli 4 034, ja TuTo oli sarjan 11. seuratuin joukkue.


title: TuTo Hockey

text: Joukkueen valmentajana aloitti Seppo Suoraniemi. Suoraniemi korvattiin vuoden 1995 tammikuun lopussa Kari Yli-Mäenpäällä, jonka pikkuveli Mika Yli-Mäenpää edusti TuToa kaudella 1992–1993. Kapteenina jatkoi kolmatta vuottaan Risto Siltanen.


title: TuTo Hockey

text: Joukkueessa pelasivat edellä mainittujen lisäksi muun muassa puolustajat Sami Leinonen, Timo Kulonen, Petri Kalteva, Jukka Suomalainen, Sebastian Sulku, Kimmo Paakki ja Kristian Taubert sekä hyökkääjät Juha Virtanen, Pekka Virta, Jouni Tuominen, Esa Tommila, Jouko Myrrä, Risto Kurkinen, Markku Kallio, Tommi Pullola, Teemu Numminen ja Tommi Kiiski.


title: TuTo Hockey

text: TuTon toinen liigakausi 1995–1996 jäi tällä erää seuran viimeiseksi. Kehnon kauden jälkeen TuTo jäi SM-liigassa viimeiseksi, hävisi karsinnat SaiPalle ja putosi I-divisioonaan. Vika ei ollut pelaajien taidoissa, sillä joukkueessa oli monta taitavaa ja kokenutta pelimiestä, jotka lähes kaikki vielä kelpasivat seuraavalla kaudella muihin joukkueisiin. Maalin suulla oli tuore maailmanmestari Jukka Tammi, jolle kausi oli viimeinen SM-liigassa. Kauden yleisökeskiarvo oli 3 383, ja joukkue oli sarjan 12. eli vähiten seurattu joukkue.


title: TuTo Hockey

text: Jälkikäteen pääasiallisena syynä putoamiseen voitaneen pitää valmennuksen ja ”kurin” puutetta – valmentaja oli ensikertalainen eikä kyennyt saamaan itsetietoisista konkareista kaikkea irti. Ero nousuaikojen Tammiseen tai häntä edeltäneeseen Rauno Korpeen oli liian suuri. Toinen syy voi piillä joukkueen liiassa ulkopaikkakuntalaisuudessa: liiga-TuTo oli paikoin kuin muukalaislegioona, josta ei erottunut paikallisia Turun seudun pelaajia tarpeeksi. Ulkomaalaisvahvistukset Igor Boldin (7+5=12 pistettä, 17 ottelua) ja puolustaja Aleksei Putilin (2+4=6 pistettä, 12 ottelua) tulivat liian myöhään loppukaudesta kääntääkseen joukkueen kurssin. Loppukaudella tilaa annettiin myös omille junioreille kuten jo edelliskaudella liigadebyyttinsä tehneelle Timo Pärssiselle ja tulevalle TuTo-ikonille Atte ”Bastu” Saunamäelle.


title: TuTo Hockey

text: Joukkuetta valmensivat Harri Jalava ja Hannu Palmu. Kapteenina jatkoi neljättä ja viimeistä vuotta Risto Siltanen, jonka ”syömähammas” alkoi kuitenkin jo tylstyä (6+6=12 pistettä, 45 ottelua). Parhaat pistemiehet olivat tismalleen samat ja tismalleen samassa järjestyksessä olevat ykköskentän miehet kuin edelliskaudellakin: Jukka Seppo (15+21=36 pistettä, 49 ottelua), Jari Hirsimäki (12+24=36 pistettä, 50 ottelua) ja Vesa Karjalainen (19+11=30 pistettä, 45 ottelua). Muista pelaajista ainoastaan Juha Virtanen sai 30 pistettä rikki, tehden samat tehot kuin Karjalainenkin.


title: TuTo Hockey

text: Joukkueessa pelasivat edellä mainittujen lisäksi muun muassa maalivahti Markus Korhonen, puolustajat Sami Leinonen, Veli-Pekka Hård, Jukka Suomalainen, Sebastian Sulku, Kari-Pekka Friman, Juha Kuusisaari, Pasi Huura, Jonni Talas ja Antti Tirkkonen sekä hyökkääjät Tuomas Kalliomäki, Jouni Tuominen, Tommi Pullola, Jouko Myrrä, Tuomas Jalava ja Mikko Laaksonen..Kauteen 1996–1997 valmistautuminen näytti liigasta putoamisen jälkeen hankalalta, sillä ainoastaan kolme pelaajaa – Jouko Myrrä, Juha Kuusisaari ja Jouni Tuominen – jäivät joukkueeseen. Tuominen tosin lähti kesken kauden pois, mutta tilalle tuli toinen Tuominen, Jani Tuominen. Valmentajaksi tullut ukrainalainen Anatoli Bogdanov sai kauden aikana hyvään vireeseen junioreista koostuvan ketjun Timo Pärssinen-Aki Uusikartano-Antti Virtanen, joista jälkimmäinen voitti Vuoden tulokas -palkinnon. Myös myöhempien vuosien TuTon kulmakiviin kuuluvat Tero Forsell, Markku Vuorisalo ja Jonni Kiiski tekivät debyyttinsä ja pelasipa myös Mikko Rautee vajaat parikymmentä ottelua.


title: TuTo Hockey

text: Valmentajana toimi ensimmäistä kauttaan Anatoli Bogdanov, kapteenina Kai Ortio. Paras pistemies oli Antti Virtanen, joka teki 39 ottelussa 35+21=56 pistettä. Koko joukkue valittiin kauden Fair Play -joukkueeksi.


title: TuTo Hockey

text: Kaudella 1997–1998 TuTo oli runkosarjan viides, vaikka Hermes kaappasikin edellisvuoden junnuketjun kokonaan ja viimeisetkin liigapelaajat Myrrä ja Kuusisaari lähtivät (vaikka Myrrä vielä palasikin loppukaudesta). Pelaajat olivat pitkälti omia junioreita ja Turun seudun pelureita. Parhaiten onnistuivat Ville Mikkonen ja Kari Syväsalmi, jotka kumpikin tekivät yli 20 maalia. Kauden päätteeksi Kari Syväsalmi palkittiin vuoden Fair Play -pelaajaksi. Maalivahti Sami Salokangas ei ollut parhaimmillaan, mutta loppukaudella Pekka Mäkitalo tilkitsi maalinsuuta hieman paremmin. Nousukarsintojen pudotuspeleissä Hermes voitti joukkueen suoraan kolmessa ottelussa. Kauden yleisökeskiarvo oli 676, ja joukkue oli divarin 5. seuratuin joukkue.


title: TuTo Hockey

text: Valmentajana toista kauttaan Anatoli Bogdanov, kapteenina jatkoi Kai Ortio. Paras pistemies oli Ville Mikkonen, joka teki 42 ottelussa 21+29=50 pistettä.


title: TuTo Hockey

text: Kaudella 1998–1999 TuTo oli runkosarjan kuudes ja pääsi nipin napin pudotuspeleihin maalieron turvin. Joukkueen paras pelaaja oli Tero Forsell. Uusista pelaajista TPS anasti Ville Vahalahden, jota ei tämän jälkeen enää alemmilla sarjatasoilla nähtykään. Vaikka Vahalahti pelasi vain osan kaudesta, hänet valittiin vuoden tulokkaaksi. Muita tulokkaita olivat Sami Terho, Hannes Kymäläinen ja TPS-juniori Tommi Hannus. Kauden yleisökeskiarvo oli 795, ja TuTo oli divarin 6. seuratuin joukkue.


title: TuTo Hockey

text: Pudotuspelien alkaessa Kärppien liiganousun piti olla sinettiä vaille ja joukkue oli runkosarjassa ollutkin ylivoimainen. Vieraspelissä Oulussa TuTo tuli takaa-ajoasemasta tasoihin ja voitti jatkoajalla, 2–1-hyökkäyksen päätteeksi Jani Tuominen tarjoili ja Kari Syväsalmi teki voittomaalilla. TuTon kotipelissä Kupittaalla nähtiin kuultiin menneiden aikojen ihme kun kenttäkuuluttaja Aulis ”Sametti” Virtanen pyysi seisomakatsomon väkeä tiivistämään – halli oli loppuunmyyty ääriään myöten. Kärpät voitti Turussa 5–1, mutta Oulussa TuTo yllätti taas: voitto tuli 3–1. Turussa Kärpät käänsi jo tappiollisen pelin edukseen voittamalla 5–3, ja ratkaisu siirtyi Ouluun. Pekka Mäkitalo pelasi hurmiossa ja TuTo johti ottelua kahteen otteeseen. Kärpät tuli kuitenkin tasoihin, ja peli meni taas jatkoajalle. Mika Karapuu löi kiekon Kärppämaaliin ja löi samalla murskaksi oululaisten nousuhaaveet. Jatkokarsinnassa TuTo ei enää venynyt vaan yllättäen Pelicans nousi liigaan.


title: TuTo Hockey

text: Valmentajana kolmatta kauttaan Anatoli Bogdanov, kapteenina ensimmäistä kertaa Tero Forsell. Paras pistemies oli Forsell, joka teki 48 ottelussa 22+35=57 pistettä.


title: TuTo Hockey

text: Kausi 1999–2000 oli viimeinen I-divisioonakausi ennen SM-liigan sulkemista ja divisioonan muuttumista Mestikseksi. TuTo oli runkosarjan neljäs, ja joukkue pudotti nousukarsinnan ensimmäisessä vaiheessa Hermeksen otteluin 2–1. Toisessa vaiheessa Diskos kuitenkin pudotti joukkueen. Jotta viime kauden Kärppä-tilanne ei toistuisi, oli sääntöjä muutettu: runkosarjan voittaja Kärpät pääsi suoraan liigakarsinnan loppuvaiheeseen, jossa se ja Pelicans kohtasivat Diskoksen ja Sportin. Sekä Kärpät että putoamassa ollut Pelicans saatiin kummatkin mukaan ennen liigaporttien sulkemista. Kauden yleisökeskiarvo oli 1 040.


title: TuTo Hockey

text: Valmentajana neljättä kauttaan Anatoli Bogdanov, kapteeneina Juha Kuusisaari ja Mertsi Raitanen. Paras pistemies oli Mertsi Raitanen, joka teki 47 ottelussa 6+32=38 pistettä. Pudotuspelien paras pistemies oli Markku Vuorisalo, joka teki 6 ottelussa 3+1=4 pistettä.I-divisioonan muuttuessa Mestikseksi TuTo aloitti kauden 2000–2001 jälleen Bogdanovin johdolla. Kausi oli jo viides ”Toljan” valmennuksessa. TuTo sai täksi kaudeksi taas takaisin Tero Forsellin, ja lisäksi kokeneen Vesa Lehtosen. Muita tulokkaita olivat Mikko Markkanen, Jarkko Immonen ja puolustaja Petri Tähtisalo. Liittyipä mukaan myös Italian maajoukkueessakin pelannut Ruggero Rossi De Mio. Kokenut ja tehokas TuTo voitti runkosarjan. Kauden yleisökeskiarvo oli 1 017.


title: TuTo Hockey

text: Ensimmäisellä pudotuspelikierroksella kaatui Hyvinkään Ahmat otteluin 3–0, ja toisella kierroksella kukistui Sport myös suoraan kolmessa ottelussa. Finaaleissa vastaan asettui tulokaskauttaan pelaava Jukurit. Ottelusarja oli erittäin tasainen, ja kolme ensimmäistä kamppailua ratkesivat jatkoajalla. Jukurit oli kuitenkin parempi voittaen viidennen ottelun Kupittaalla luvuin 4–3. TuTo sai ensimmäisen Mestis-hopeamitalin ja Jukurit kultaa.


title: TuTo Hockey

text: Valmentajana viidettä kauttaan Anatoli Bogdanov, kapteenina Vesa Lehtonen. Paras pistemies oli Tuomas Jalava, joka teki 42 ottelussa 25+21=46 pistettä. Jalava voitti myös vuoden Fair Play -palkinnon. Pudotuspelien paras pistemies oli Jarkko Immonen, joka teki 11 ottelussa 5+7=12 pistettä.


title: TuTo Hockey

text: Kaudella 2001–2002 TuTo heikkeni pelaajamenetysten myötä ja sijoittui runkosarjassa viidenneksi. Joukkueen parhaat pistemiehet olivat tuttuun tapaan Tero Forsell ja Markku Vuorisalo, jonka lisäksi Atte Saunamäki, Mikko Niinikoski sekä Viron maajoukkuepuolustaja Lauri Lahesalu pelasivat hyvän kauden. Joukkue hävisi pudotuspelien ensimmäisellä kierroksella Sportille. Kauden yleisökeskiarvo oli 966.


title: TuTo Hockey

text: Valmentajana oli kuudetta kauttaan Anatoli Bogdanov, kapteenina tällä kaudella oli toista kertaa Tero Forsell. Paras pistemies oli Forsell, joka teki 38 ottelussa 20+42=62, joka oli Mestiksen uuden piste-ennätys ja jonka rikkoi vasta kaudella 2006–2007 Forsell itse. Pudotuspelien paras pistemies oli Sami Terho, joka teki 4 ottelussa 2+2=4 pistettä. Forsell voitti myös tehotilaston ja oli kauden paras tehopelaaja.


title: TuTo Hockey

text: Kaudella 2002–2003 joukkue jäi ensimmäistä kertaa pitkiin aikoihin pudotuspelien ulkopuolelle, ja sijoitus oli yhdeksäs; huonoin vuosikausiin. TuTo teki tuttuun tapaan paljon maaleja Forsellin, Tuomas Jalavan ja Tuukka Pulliaisen johdolla, mutta nyt se myös päästi niitä. Maalivahdit Tuomo Karjalainen, Ossi Ojanen ja Henri Launonen epäonnistuivat, mutta niin teki myös joukkueen puolustus, joka oli aiempaa pehmeämpi ja pienikokoisempi. Monet pelaajat olivat tyytymättömiä valmennukseen, ja muutama pelaaja kuten Jussi Rantala lopetti uransakin (tosin Rantala palasi välivuoden jälkeen taas takaisin). Kauden yleisökeskiarvo oli 981.


title: TuTo Hockey

text: Valmentajana seitsemättä kauttaan Anatoli Bogdanov, kapteenina kolmatta kertaa Tero Forsell. Paras pistemies oli Tuomas Jalava, joka teki 42 ottelussa 25+21=46 pistettä.


title: TuTo Hockey

text: Kaudella 2003–2004 joukkue aloitti jo kahdeksannen kautensa Toljan johdolla. Monet runkopelaajat olivat lähteneet tai lopettaneet, ja TuTo vajosi pelilliseen kriisiin. Joukkue päästi tällä kaudella yhtä monta maalia kuin viime kaudellakin (162), mutta hyökkäystehoissa oli noin 40 maalin vajaus viime kauteen verrattuna. Pitkäaikainen valmentaja Anatoli Bogdanov sai lopulta lähteä kesken kauden, ja itsenäisyyspäivänä 6.12.2003 vastuuvalmentajan pestin otti vanha TuTo-konkari Pekka Virta. Virta sai joukkueeseen uuden, taistelevan ilmeen, joka miltei riitti nostamaan TuTon pois karsintakurimuksesta. Aika loppui kuitenkin kesken: joukkue jäi runkosarjan toiseksi viimeiselle tilalle, ja edessä olivat karsinnat Mestis-paikasta. Virran johdolla karsinnat sujuivat kuitenkin ryhdikkäästi, ja TuTo säilytti sarjapaikkansa häviämättä ainuttakaan karsintaottelua. Kauden yleisökeskiarvo oli 952.


title: TuTo Hockey

text: Kapteenina toimi Santeri Kilkki. Paras pistemies oli Topi Riutta, joka teki 44 ottelussa 13+19=32 pistettä. Mestis-karsinnoissa paras pistemies oli Mikko Peltonen, joka teki 6 ottelussa 5+0=5 pistettä.


title: TuTo Hockey

text: Kauteen 2004–2005 TuTo lähti uuden valmentajan Ismo Lehkosen johdolla. Lehkosen myötä kokeneet pelaajat Forsell, Vuorisalo, Rantala, Saunamäki, Juha Peltonen sekä Saariset Jesse ja Jouni palasivat joukkueen riveihin. Alku- ja keskikauden jälkeen näytti, että uudet opit eivät kuitenkaan olleet menneet perille niin hyvin kuin piti: TuTo seikkaili sarjan loppupäässä, ja jossain vaiheessa jopa viimevuotinen karsintapeikko häämötti lähellä. Loppukaudesta TuTo piristyi selvästi, niin kuin valmentaja oli luvannutkin: joukkue varmisti loppuvaiheessa pudotuspelipaikan, ja aivan viime kierroksilla KalPaa jo odotellut joukkue ylitti itsensä nousten runkosarjan kuudenneksi. Kauden yleisökeskiarvo kotipeleissä oli 1 183, ja TuTo oli sarjan viidenneksi seuratuin joukkue.


title: TuTo Hockey

text: Ensimmäisellä pudotuspelikierroksella TuTo pudotti ennakkosuosikkina olleen Kajaanin Hokin, ja vasta seuraavalla kierroksella asettui vastaan pelätty KalPa. Tiukoista peleistä huolimatta TuTo hävisi kuopiolaisille ja pääsi pronssipeliin, jossa vastassa oli ensimmäistä kertaa Mestis-finaalien ulkopuolella oleva Jukurit. TuTon venyminen jatkui kun joukkue kukisti mikkeliläiset jatkoajalla 2-1 ja varmisti itselleen pitkästä aikaa mitalit. Voittomaalin teki Markku Vuorisalo.


title: TuTo Hockey

text: Valmentajana toimi ensimmäistä kauttaan Ismo Lehkonen. Kapteenina aloitti neljättä kertaa Tero Forsell, joka kuitenkin luopui kapteeniudesta ja luovutti kapteenin aseman sekä Tomi Laurilalle että Tuomas Jalavalle. Paras pistemies sekä runkosarjassa että pudotuspeleissä oli Forsell, joka teki runkosarjassa 36 ottelussa 10+23=33 pistettä, ja pudotuspeleissä 8 ottelussa 1+5=6 pistettä. Nuori Timo Salo valittiin Mestiksen vuoden tulokkaaksi.


title: TuTo Hockey

text: Kausi oli samalla TuTon viimeinen Kupittaan jäähallissa, sillä halli määrättiin purettavaksi uuden monitoimihallin tieltä.


title: TuTo Hockey

text: Kaudella 2005–2006 TuTo pelasi ottelunsa Elysee Areenalla, TPS:n kotihallissa. Liki 12 000 katsojan halli ei ollut tunnelmaltaan paras evakkoareena noin 1 100 katsojan keskiarvoihin tottuneelle joukkueelle, mutta jokin ratkaisu oli tehtävä. TuTo onnistui kuitenkin kauden aikana pitämään aiemmat katsojalukunsa lähes viime vuoden tasolla. 1 137 katsojan keskiarvollaan Mestiksen neljänneksi seuratuin kotijoukkue. TuTo kiinnosti yleisöä myös virtuaalisesti, sillä TuTon internet-sivustot tekivät uuden ennätyksen, kasvaen keväällä 36 prosenttia edellisvuoden lukemista.


title: TuTo Hockey

text: TuTon peliotteet olivat viime vuotta tasaisempia, mutta joukkuetta vaivasi edelleen lievä ailahtelevuus ja taipumus erilaisiin ”peliputkiin”: usean voiton putkia saattoi seurata usean häviön putki, joka katkesi aikanaan seuraavaan voittoputkeen. TuTolla oli mahdollisuutensa jopa runkosarjan ykkössijaan, ja ennen joulutaukoa joukkue oli kärjen tuntumassa ja miltei samoissa pisteissä. Valmistautuminen kevään pudotuspeleihin kuitenkin heikensi pelillistä tulosta, ja TuTo oli lopulta runkosarjan kolmas.


title: TuTo Hockey

text: Pudotuspelien ensimmäisellä kierroksella TuTo pudotti nousukuntoisen K-Vantaan suoraan otteluvoitoin 3–0. Välierät Sportia vastaan päättyivät kuitenkin tappioon Sportin voittaessa sarjan 3–0. Pronssipeli pelattiin Hokkia vastaan kotona. TuTo voitti ottelun jatkoajalla 4–3 ja sai jälleen pronssimitalit. Ottelun ratkaisi viime vuoden tapaan Markku Vuorisalo jatkoajalla.


title: TuTo Hockey

text: Mestiksen palkintogaalassa runkosarjan pistepörssin voittanut Tero Forsell palkittiin Mestiksen parhaana pelaajana, parhaana pistemiehenä, parhaana hyökkääjänä ja All Stars-joukkueen sentterin paikalla. Markku Vuorisalo palkittiin runkosarjan parhaana maalintekijänä ja tehopelaajana ja valittiin myös All Stars-joukkueeseen. Samalla TuTo palkittiin vuoden Mestis-seurana.


title: TuTo Hockey

text: Valmentajana jatkoi toista kauttaan Ismo Lehkonen, kapteenina toimi Vikki Tammelin, joka lopetti uransa tähän kauteen. Paras pistemies sekä runkosarjassa että pudotuspeleissä oli edelliskauden tapaan Tero Forsell, joka teki runkosarjassa 45 ottelussa 20+41=61 pistettä, ja pudotuspeleissä 7 ottelussa 1+5=6 pistettä.


title: TuTo Hockey

text: Valmentajana jatkoi kolmannen kauden Ismo Lehkonen, joka solmi jatkosopimuksen myös kahdesta seuraavasta kaudesta. Kakkosvalmentajana aloitti Petri Niukkanen. Kapteenina toimi nuori Tapio Laakso, joka aisaparinsa Timo Salon kanssa nousi muutamassa vuodesta a-juniorista joukkueen runkopelaajaksi. Sekä Laakso että Salo siirtyivät kauden päätyttyä SM-liigaan KalPan riveihin.


title: TuTo Hockey

text: Kauden 2006–2007 TuTo aloitti evakossa Turkuhallissa pelaten kauden kuudestatoista ensimmäisestä ottelustaan neljä ”kotona” ja loput vieraissa. 16. marraskuuta koitti uuden Kupittaan monitoimihallin loppuunmyyty (3 000 paikkaa) avausottelu Heinolan Kiekkoa vastaan. Pelit Turkuhallissa keräsivät totuttua niukemmin yleisöä, mutta siirto Kupittaalle piristi katsojalukuja tuntuvasti, ja TuTo pääsi hyvin lähelle tavoitekatsojamääräänsä, joka oli 1 500 per kotiottelu. Kauden yleisökeskiarvo runkosarjan jälkeen oli 1 461, ja pudotuspeleissä yleisökeskiarvo oli 1 741.


title: TuTo Hockey

text: TuTon alkukausi meni vieraspeleistä ja Kupittaan hallin valmistumista odotellessa hieman ailahtelevasti, ja varsinkin ajanjakso 31.10.–7.12.2006 oli TuTon kannalta erityisen musta: kahdestatoista ottelusta tuli vain neljä voittoa, ja näistäkin kaksi otettiin sarjajumbo FPS:aa ja nuorten maajoukkuetta vastaan. 9.12.2006 kuitenkin alkoi TuTon ennätyksellisen pitkä ja runkosarjan loppuun asti jatkunut voittoputki. TuTo voitti loput jäljellä olevat runkosarjapelinsä ja pidensi peräkkäisten runkosarjavoittojen putken 19 voittoon.


title: TuTo Hockey

text: Runkosarjassa TuTo sijoittui toiseksi 67 pisteellä, rikkoen oman Mestiksen piste-ennätyksensä ja jääden Sportista pisteellä. Joukkueena TuTo oli Mestiksen paras alivoimajoukkue ja neljänneksi paras ylivoimajoukkue, jonka lisäksi TuTo oli Mestiksen fair play -joukkue, ottaen vähiten jäähyjä. TuTo teki runkosarjassa 171 maalia ja päästi 93, ollen ainoa Mestisjoukkue jolle tehtiin alle sata maalia. Maalisuhde oli +78. Kotona TuTo oli sarjan ylivoimaisesti paras joukkue, häviten ainoastaan yhden pelin varsinaisella peliajalla ja kaksi jatkoajalla. Kerran pelattiin tasan ja voitto tuli 19 ottelussa. Ainoa tappio tuli kauden alussa Turkuhallissa, joten Kupittaan uudessa hallissa TuTo ei hävinnyt varsinaisella peliajalla kertaakaan. Vieraissa TuTo oli sarjan viidenneksi paras.


title: TuTo Hockey

text: Tero Forsell voitti Mestiksen runkosarjan pistepörssin ja paransi 9 pisteellä omissa nimissään ollutta vanhaa ennätystä. Forsellin kokonaissaldo 45 ottelussa oli 24+47. Toiseksi paras tutolainen oli pistepörssissä seitsemänneksi sijoittunut Jouni Virpiö, joka teki 45 ottelussa tehot 20+25=45. Puolustajat Pasi Järvinen (33 ottelussa 9+29=38) ja Kai Syväsalmi (38 ottelussa 16+21=37) sijoittuivat puolustajien pistepörssillä ensimmäiselle ja toiselle sijalle, jälkimmäisen rikottua Mestiksen puolustajien maaliennätyksen. Maalivahti Juha Kuokkasella oli runkosarjan paras torjuntaprosentti (92,84 %), vähiten päästettyjä maaleja per ottelu (1,76) ja eniten nollapelejä (7). Forsell, Syväsalmi, Järvinen ja Kuokkanen valittiin myös Jatkoaika-verkkolehden valitsemaan All Stars -kentälliseen, ja Jatkoaika palkitsi Ismo Lehkosen kauden parhaana valmentajana. Forsellille valinta ykköstähdistön sentteriksi oli toinen putkeen ja kolmas uralla.


title: TuTo Hockey

text: TuTo aloitti puolivälierät seitsemänneksi sijoittunutta Heinolan Kiekkoa vastaan. TuTo voitti puolivälieräsarjan 3–0 ja pidensi peräkkäisten voittojen määränsä 22 otteluun. Puolivälierävaiheessa TuTon paras pistenikkari oli Syväsalmi, joka kohosi tässä vaiheessa pudotuspelipörssin kärkeen tehden kolmessa ottelussa tehot 4+2.


title: TuTo Hockey

text: Välierävastustajaksi TuTolle tuli Mikkelin Jukurit. 23.2.2007 pelatussa ensimmäisessä välieräottelussa Kupittaalla Jukurit otti voiton lukemin 5–1, katkaisten TuTon 22 voiton putken, joka kesti 77 päivää. Ottelu oli myös ensimmäinen peli, jonka TuTo hävisi varsinaisella peliajalla uudessa hallissaan. TuTo hävisi seuraavan ottelun Mikkelissä luvuin 3–0, ja vaikka joukkue kykeni vielä voittamaan kerran Jukurit kotihallissaan luvuin 3–1, mikkeliläiset osoittautuivat kotonaan vahvemmiksi samoin luvuin. Jukurit voitti TuTon runkopelaajien loukkaantumisten sävyttämän ottelusarjan luvuin 3–1 ja eteni Mestiksen finaaleihin. TuTon kohtaloksi tuli kolmantena vuotena peräkkäin Mestiksen pronssiottelu, jossa TuTo kohtasi vieraskentällä toisen jatkosta pudonneen ennakkosuosikin, Vaasan Sportin. Kolmatta peräkkäistä pronssia ei tullut, sillä Sport voitti TuTon 2–0, ja TuTo jäi Mestiksessä neljänneksi. Pudotuspeleissä paras pistemies oli kahdeksassa ottelussa tehot 4+3=7 tehnyt Atte Saunamäki, ja maalivahti Juha Kuokkasen torjuntaprosentiksi jäi pudotuspeleissä 91,93 %.


title: TuTo Hockey

text: Kauden päätyttyä TuTo sai Fair play -palkinnon joukkueena. Tero Forsell sai pelaajien valitseman parhaan pelaajan Kultainen kiekko -palkinnon, valmentajien valitseman parhaan hyökkääjän palkinnon sekä yleisön valitseman all stars -ykkössentterin tittelin, jonka lisäksi Forsell sai palkinnon pistepörssin voitosta. Forsell teki myös yhtä monta maalia (24) kuin K-Vantaan Jussi-Mikko Makkonen, jolle myönnettiin maalitykki-palkinto. Juha Kuokkanen valittiin kauden parhaaksi maalivahdiksi ja All Stars -ykkösmaalivahdiksi, ja Pasi Järvinen palkittiin kauden parhaana puolustajana ja paikalla All Stars -kakkosmiehistöön. Lisäksi puolustaja Kai Syväsalmi valittiin all stars -ykköstähdistöön. Kakkostähdistöön valittiin myös oikea laitahyökkääjä Jouni Virpiö.


title: TuTo Hockey

text: TuTo aloittaa neljännen kautensa valmentaja Ismo Lehkosen johdolla. Kaudelle 2007–2008 Mestiksen pistejärjestelmään tehdään muutoksia, ja se yhdenmukaistetaan SM-liigan kanssa. Jatkossa suorasta voitosta saa kolme pistettä, jatkoajalla tai rangaistuslaukauskilpailussa saavutetusta voitosta kaksi pistettä sekä jatkoaika/rangaistuslaukauskilpailun häviöstä yhden pisteen. Tällä kaudella ei järjestetä tasonmittauksia SM-liigaseurojen kanssa, vaan liigakarsinnat palaavat keväällä 2009.


title: TuTo Hockey

text: TuTo valmistautui kauteen tekemällä hyvissä ajoin sekä jatkosopimuksia että uusia sopimuksia, ja 13. huhtikuuta 2007 julkistettujen uusien pelaajasopimuksien myötä joukkueella oli jo 20 sopimuspelaajaa. Vaikka joukkueen ydinrunko säilyi melko ehjänä, vaihtuvuus oli aiempien vuosien tapaan suuri. Uusina tulokkaina olivat mestaruusjoukkue Hokista tullut maalivahti Petri Koivisto, Jokereista tulleet isokokoinen puolustaja Ville Peltosuo ja hyökkääjä Tuomas Muhonen sekä SapKosta tullut NHL-varaus Joni Lindlöf. Paluumuuttajana joukkueeseen saapui vanha tuttu Markku Vuorisalo. Lisäksi Hokista saapui vielä turkulaislähtöinen keskushyökkääjä Aleksi Sillanpää. Maalivahtiringin täydennykseksi TuTo hankki puolustajaveteraani Kai Ortion 16-vuotiaan pojan Joni Ortion, joka valittiin myös 17-vuotiaiden maajoukkueleirille. Edustusjoukkueessa Ortiolle jäänee kolmosmaalivahdin paikka, päähuomion keskittyessä B-juniorien liigapeleihin.


title: TuTo Hockey

text: Joukkueen kapteenina toimii Pasi Järvinen, varakapteeneina toimivat Tero Forsell ja Jouni Virpiö.


title: TuTo Hockey

text: Joukkue valmistautui kauteen pelaamalla harjoituspelejä SM-liigajoukkueita vastaan ja muun muassa voitti ensimmäistä kertaa kolmeen vuoteen pelatussa paikallisottelussa Turun Palloseuran rangaistuslaukauskisan jälkeen 4–3. TuTo jatkoi edelliskaudelta ”kesken jäänyttä” runkosarjan voittoputkeaan vielä yhden ottelun, voittamalla avauspelissään HeKin 4–0. 20 peräkkäisen runkosarjavoiton putki kuitenkin katkesi seuraavassa ottelussa Vaasan Sportia vastaan.


title: TuTo Hockey

text: TuTon puolustaja Iiro Junnila sai Jääkiekkoliitolta kolmen ottelun pelikiellon 5.10. nujakoituaan Jukurit-pelissä hyökkääjä Timo Kuuluvaisen kanssa. Tämä rangaistus oli erittäin ankara verrattuna muihin tappeluista annettuihin rangaistuksiin, ja valmentaja Ismo Lehkonen kritisoikin päätöstä jyrkästi. Lehkonen epäili, että hänen joukkueelleen olisi annettu ”Lehkos-lisää” (Lehkosta on aiemmin syytetty HIFK-vuosina ”käskyttämisestä”). Tuloksena protestoinnista oli kahden ottelun toimitsijakielto sekä seuralle langetettu 500 euron sakko.


title: TuTo Hockey

text: 2. marraskuuta pelatussa ottelussa TuTo–LeKi koettiin uuden Kupittaan hallin historiaa. Miltei vuoden uudessa hallissaan pelannut kotijoukkue ei ollut ennen tätä iltaa hävinnyt ainuttakaan runkosarjaottelua varsinaisella peliajalla. 25 kotiottelun putki katkesi LeKin voittaessa ottelun 3–4.


title: TuTo Hockey

text: TuTossa koetut muutokset ovat tuoneet kaudella 2007–2008 esiin ristiriitoja seuran hallituksessa. Seuran pääomistaja Reijo Paksal ilmoitti 7.11.2007 halustaan siirtää seuran omistus säätiöpohjalle. Ismo Lehkonen ilmaisi päivää myöhemminodottavansa seuralta linjanvetoa ensi kauden ja SM-karsintaan valmistautumisen suhteen. 14.11.2007 TuTon hallituksen puheenjohtaja Esko Heinonen erosi tehtävistään. Heinonen kertoi eronsa perustuvan ”jatkuvaan epäluottamukseen ja erimielisyyteen TuTo Hockey Oy:n pääomistajan Reijo Paksalin kanssa”. Heinosen mukaan ”hänellä ja Paksalilla on selvät näkemyserot yhtiön kehittämisestä, osakepääoman kasvattamisesta ja omistajapohjan laajentamisesta sekä seuran tulevaisuuden strategioista”. Alle viikon kuluttua Ville Heinosen eroilmoituksesta myös päävalmentaja Lehkonen ilmoitti jättävänsä seuran kauden päätyttyä.


title: TuTo Hockey

text: Muutokset seurajohdossa eivät ole kuitenkaan vaikuttaneet edustusjoukkueen toimintaan. Ennen joulutaukoa TuTo solmi jatkosopimuksen senhetkisen parhaan Mestis-maalintekijän Markku Vuorisalon kanssa, ja solmi loppukauden kestävät sopimukset Pelicans-liigapuolustaja Mikko Heiskasen sekä Tšekin sarjoista siirtyvän maalivahti Timo Lindströmin kanssa.


title: TuTo Hockey

text: 15. joulukuuta 2008 pelattu ottelu Jokipojat–TuTo oli seuran tuhannes ottelu ykkösdivisioona/Mestistasolla. Viidessadas voitto ykkösdivisioona/Mestistasolla tuli samassa pelissä.


title: TuTo Hockey

text: TuTo jatkoi tammikuussa ylivoimaisia esityksiään, ja voitti suoraan jokaisen tammikuun aikana pelaamastaan kahdeksasta ottelusta maalierolla 51–13. Helmikuun alussa joukkue koki odottamattomasti kaksi peräkkäistä tappiota Sportille ja Hokille, kummatkin kotipeleissä joissa TuTo ei ollut hävinnyt koko kauden aikana kertaakaan. Tappioiden herättämänä TuTo pelasi loput seitsemän otteluaan suoraan, varmistaen runkosarjan voiton jo neljä kierrosta ennen sen päätöstä.. Joukkue voitti runkosarjan uudella Mestiksen piste-ennätyksellä, 21 pistettä kakkoseksi tullutta Hokkia enemmän keränneenä.


title: TuTo Hockey

text: TuTo aloitti pudotuspelit puolivälieräsarjalla SapKoa vastaan. TuTo voitti savonlinnalaiset suoraan kolmessa ottelussa (9–0, 2–6, 7–0) eikä SapKo kyennyt tekemään Kupittaalla ainuttakaan maalia. Välierissä TuToa vastaan asettui KooKoo. TuTo voitti ensimmäisen kotiottelun 7–2, mutta koki Kouvolassa jatkoaikatappion 4–3. Seuraavan kotipelinsä TuTo voitti 2–1, ja Rebels-faniryhmän kannustamana TuTo voitti myös ratkaisevan vieraspelinsä 1–6, edeten Mestiksen finaaleihin.


title: TuTo Hockey

text: Finaaleissa TuTo kohtasi runkosarjan kakkosen ja edellisen kauden mestarin Hokin. TuTo voitti Hokin ensin kotonaan 4–1 ja sitten vieraissa 2–3, ollen voiton päässä mestaruudesta ennen toista kotipeliään. Loppuunmyydyssä kotipelissä TuTo kuitenkin hermoili ja hävisi ottelun 1–3. Vieraspelissä Kajaanissa TuTo kukisti Hokin 6–2, voittaen ensimmäisen Mestis-mestaruutensa. Sentteri Aleksi Sillanpää valittiin Mestis-pudotuspelien arvokkaimmaksi pelaajaksi.


title: TuTo Hockey

text: Kaikki finaaliottelut televisioitiin myös Urheilukanavalle. Ratkaisevaa finaaliottelua seurasi Mestiksen tv-lähetysten ennätysyleisö, yli 92 000 ihmistä. TuTo juhli ensimmäistä Mestis-mestaruuttaan Turussa sekä yleisötilaisuuksien että joukkueen kannattajille tarkoitettujen tilaisuuksien myötä. samalla joukkue ilmoitti, että uudeksi päävalmentajaksi nousee kakkosvalmentaja Petri Niukkanen


title: TuTo Hockey

text: Mestaruuden ratkettua TuTo ilmoitti, että uudeksi päävalmentajaksi nousee kakkosvalmentajana toiminut Petri Niukkanen.. TuTo ilmoitti liiganousun olevan pitkän aikavälin tavoite, mutta SM-liigakarsintapaikasta ”taisteltaisiin tosissaan” kauden 2008–2009 päätteeksi. Joukkueen aiempi valmentaja Ismo Lehkonen siirtyi liigaseura Jokerien toiseksi valmentajaksi kaudeksi 2008-2009.


title: TuTo Hockey

text: TuTon pelaajarunko koki mestaruuskauden jälkeen paljon muutoksia, SM-liigaan siirtyneiden ja uransa lopettaneiden avainpelaajien lisäksi useita pelaajia lähti ulkomaille ja muihin Mestis-seuroihin. Joukkueesta lähti edellisen mestaruuskauden päätyttyä SM-liigaan muun muassa Kai Syväsalmi, Tuomas Muhonen, Jouni Virpiö, Petri Koivisto, Aki Keinänen ja Joni Lindlöf. Puolustaja Mikko Heiskanen siirtyi Kookoon riveihin & Andreas Pietilä Ruotsiin. Osa pelaajista myös lopetti uransa.


title: TuTo Hockey

text: TuTo hankki tulevalle kaudelle uusia vahvistuksia. Kokenut kärkipuolustaja Markus Laine siirtyi Turkuun Ranskan pääsarjasta, jossa Laine pelasi Avalanches du Mont-Blancin joukkueessa. Puolustukseen hankittiin myös Juhani Uusitalo Jokipojista sekä Ruotsista siirtyvä Christopher Dahla. Uudeksi ykkösmaalivahdikseen TuTo sai LeKistä siirtyvän turkulaislähtöisen ex-liigavahdin Juho Santasen, Kim Törnströmin jatkaessa kakkosena. Hyökkääjät Jussi Tapio, Ville-Matti Koponen, Ilkka Saarela sekä Petteri Tasku liittyivät joukkueeseen.


title: TuTo Hockey

text: Osa vahvistuksista kuten Tasku jättivät joukkueen nopeasti, mutta vastaavasti puoli vuotta poissa ollut Tero Forsell palasi joukkueen riveihin loppukaudeksi. Forsell rikkoi kaudella myös 500 tehopisteen rajan ja vahvisti asemiaan TuTon kaikkien aikojen parhaana pistemiehenä.


title: TuTo Hockey

text: Vuoristoratamainen kausi alkoi lukuisilla voitoilla, jotka veivät seuran sarjakärkeen. Tämän jälkeen koitti peräti kahdeksan peräkkäisen suoran tappion putki, joka tiputti joukkueen lähelle pohjaa. Tämän jälkeen joukkue pelasi tasaisesti, kunnes otti loppukirin runkosarjan viimeisellä neljänneksellä ja nousi lopulta viidenneksi. TuTon Jarmo Jokila voitti Mestiksen runkosarjan pistepörssin. Myös Tuukka Pulliainen ja Markku Vuorisalo olivat pistepörssin parhaimmiston joukossa.


title: TuTo Hockey

text: Loukkaantumisten vaivaama joukkue pelasi pudotuspelit vain kolmella kentällä, mutta puolivälierissä TuTo kuitenkin kukisti neljänneksi sijoittuneen KooKoon otteluvoitoin 3–2 ja eteni välieriin. Välierissä vastaan tullut runkosarjan voittaja Jokipojat oli vahvempi ja vei sarjan 3–1. TuTo päätyi pronssiotteluun, jonka se hävisi Kajaanin Hokille.


title: TuTo Hockey

text: TuTo voitti pronssia Mestiksessä, kausilla 2012-2013 sekä 2013-2014. Tuolla jälkimmäisellä kaudella (2013-2014) se voitti myös runkosarjan mestaruuden.


title: TuTo Hockey

text: Kiekkokauden keväällä 2016-2017 saapui Leijonien legenda Petteri Nummelin Norjan Storhamar Dragonsista ja GET-ligaenista. Nummelinin tuoma lisäpanostus riitti siivittämään TuTo:n playoff-peleihin, muttei mitalisijoille. Nummelin pelasi hyökkääjäpelaajana pelipaidan numerolla #33. Nummelin tehtaili useita tehopisteitä.


title: TuTo Hockey

text: Kaudeksi 2017-2018 TuTo Hockeyn A-nuoret nousivat liigatasolle ASML: aan. Siitä vastaavasti Mestikseen putosi Kiekko-Vantaa.


title: TuTo Hockey

text: Fair Play -valmentaja


title: TuTo Hockey

text: Herrasmiespelaaja


title: TuTo Hockey

text: Maalitykki


title: TuTo Hockey

text: Paras pistemies


title: TuTo Hockey

text: Paras hyökkääjä


title: TuTo Hockey

text: Paras maalivahti


title: TuTo Hockey

text: Paras puolustaja


title: TuTo Hockey

text: Pudotuspelien arvokkain pelaaja


title: TuTo Hockey

text: Tehopelaaja


title: TuTo Hockey

text: Vuoden tulokas


title: TuTo Hockey

text:
Vuoden valmentaja
Urpo Ylönen aloitti uransa TuTon paidassa kaudella 1962–1963, ja edusti joukkuetta aina kauden 1975 loppuun saakka.


title: TuTo Hockey

text: Seppo Lindström toimi 1960–1970-luvuilla useita kausia TuTon kapteenina.Mestaruussarjassa pelanneita merkittäviä tutolaispelaajia olivat muun muassa Urpo ”Upi” Ylönen, Seppo Lindström, Hannu Luojola, Pentti ”Petu” Vihanto, Voitto Soini, Kari Torkkel, Reijo Leppänen, Hannu Niittoaho, Seppo Parikka, Jarmo Rantanen, Reijo Paksal, Risto Vainio, Kari Johansson ja Hannu Aravirta.


title: TuTo Hockey

text: Pelaajalistoja kausittain (epätäydelliset paitsi 1972–1973 täydellinen kokoonpano):Hannu Takalan säveltämä Lättyä pussiin -kappale on ollut joukkueen teemana jo 1980-luvulta lähtien. Nykyisin kappaletta soitetaan aina, kun kotijoukkue TUTO Hockey tekee maalin.


title: TuTo Hockey

text: Ailahtelevaisesti toiminut TuTon kannatustoiminta on aktivoitunut 2000-luvun puolivälin jälkeen. Vuonna 2006 järjestettiin vuosien tauon jälkeen fanimatka, ja vuonna 2007 perustettiin TuTon fanikerho, joka sai nimekseen "TuTo Rebels". TuTo-faneilla on oma vakiintunut alueensa Kupittaan hallin katsomossa, ja fanikerholla on oma keskustelufooruminsa.